Yogurinha Borova: “Euskaraz abestu eta haurrekin lan egin nahi nuen. Egungo gizartea ikusita, asko dago oraindik egiteko” – Guraso.eus\nYogurinha Borova: “Euskaraz abestu eta haurrekin lan egin nahi nuen. Egungo gizartea ikusita, asko dago oraindik egiteko”\n2019-09-28\tguraso\tIruzkinik ez\nEgunez eta makillaje barik, Eduardo Gabiña argazkilaria da. Gauean, eta agertoki gainean, berriz, Errusiatik etorri zen Yogurinha Borova artista koloretsua bilakatzen da. Pertsona bera diren arren, ez dutela elkarren artean antzik dio Gabiñak.\nGaur egun, lanordu gehienak argazkilari baino gehiago, Borova moduan egiten ditu, eta, zaila den arren, erabakiarekin gustura dagoela dio: “Euskaraz abestu eta haurrekin lan egin nahi nuen; hala ari naiz orain, eta pozik nago. Egungo gizartea ikusita, asko dago oraindik egiteko. Egia da gauza asko aldatu direla, baina argi daukat oraindik borrokatu egin behar dugula arlo askotan”.\nGabiñak ere entzun behar izaten ditu gustatzen ez zaizkionak, eta, kontatzen duenez, zoritxarrez, hala zen haurra zenean ere: “Ez dakit horregatik naizen hain lotsatia, baina gogoratzen dut eskolan ezkutuan egoten nintzela, atzean. Mutila ala neska nintzen galdetzen zidaten. Azkenean, ohitu egiten zara, baina bai, nik ere gauza asko ikusi ditut. Nire bizitza ez da perfektua, lotsatia eta beldurtia naiz; bada, mozorroarekin bada ere, mezu horiek zabaltzen saiatzen naiz”.\nBorovak ez du erantzun bera jasotzen haurrekin edo helduekin dagoenean. “Umeak lehenengo minutuetan flipatuta daude, begira-begira geratzen dira, baina gero, segituan sartzen dira; eta jarrera hori ez badute, normalean, atzean dituzten helduek ez dutelako normaltzat hartzen izaten da; horretarako nago, ni bezalakoak daudela erakusteko. Helduen saioetan, berriz, hiria edo herria den eragiten du, eta herritik herrira ere asko aldatzen da.\nYogurinha Borovak youtube kanala du eta bertan ditu, beste batzuen artean, neska-mutikoentzako egindako abestiak. Jarraian duzuena urte honetako maiatzean estreinatutako Sentipenak askatu abestia da.\nIruzkinik ez "Yogurinha Borova: “Euskaraz abestu eta haurrekin lan egin nahi nuen. Egungo gizartea ikusita, asko dago oraindik egiteko”"


Mendi Martxa Arrigorriaga eta Ugao inguruetatik ekainaren 28an | Geuria\nMendi Martxa Arrigorriaga eta Ugao inguruetatik ekainaren 28an\n10 kilometroko ibilbidea antolatu du Padura Mendi Taldeak Arrigorriaga eta Ugao-Miraballes inguruetatik. Ondoren herri bazkaria prestatu dute 150 pertsonentzako. Inskripzioa doakoa da.\nPadura Mendi Taldeak mendi martxa antolatu du ekainaren 28an. Ibilbidea Arrigorriagan hasi eta bukatuko da eta Ugaoko inguruak ere zeharkatuko ditu. Guztira, 10 kilometroko distantzia izango du ibilbideak. “Mendi martxa honek kirol- eta ingurumen-interesak ditu, baita emakumeen eta gizonen arteko berdintasuna sustatu eta Arrigorriaga inguruko lekuak eta bideak erakutsi ere“, diote antolatzaileek.\nIbilbidea goizeko 09:30ean hasiko da udaletxeko plazatik eta parte-hartzaile bakoitzak dortsal edo txartel bat jasoko du, izen-ematearen hurrenkeraren arabera. Antolakuntzak izen-abizenak eta telefono-zenbakia eskatuko ditu, ibilbide-uzteak kontrolatzeko eta norbait galduz gero, egoera konpondu ahal izateko. Ibilbidearen amaieran herri bazkaria antolatu dute parte hartzaile guztientzat -gehienez ere 150 lagunentzat-.\nINSKRIPZIOAK NOLA EGIN\nIzen-ematea doakoa da eta horretarako hainbat bide jarri ditu Padura Mendi Taldeak: 946 171 667 telfonoa -ostiralean 20:00etatik 22:00etara-, alpinopadura.blogspot.com webgunean edo zuzenean Padura Mendi Taldearen lokalean -ostiralean 20:00etatik 22:00etara-. Ibilbidearen egunean bertan ere eman daiteke izena, irteeraren aurretik.\nSailkatuta: Arrigorriaga, Herri Bazkaria, Mendi Martxa, Padura, Ugao\n[Argazkiak] Jam Skate txapelketa Basozelain


“La Caixa” eta SPRIk EmprendedorXXI sariketa deitu dute, aitortza egiteko startup berritzaileenei - SPRI\n“La Caixa”k –arrisku kapitala kudeatzeko Caixa Capital Risc erakundearen bitartez- eta Ekonomia, Industria eta Lehiakortasun Ministerioak -Enisaren bitartez- deialdia egin dute Emprendedor XXI sariketarako, helburu honekin: hazkunde potentzial handieneko enpresa berritzaileak identifikatu, aitortu eta babestea.\nEuskadin erakunde antolatzaile gisa parte hartzen du baita ere Eusko Jaurlaritzako Ekonomi Garapen eta Azpiegitura Sailaren menpeko SPRI Taldeak-Enpresen Garapenerako Euskal Agentziak.\nEkimena beraizik zuzentzen zaie hiru urte baino gutxiagoko jarduera duten negozio berritzaileei. EmprendedorXXI Sariketaren ezaugarri nagusia da Estatu osoko enpresek parte hartzen dutela, ekimena babesten baitute CaixaBankek –Espainiako finantza sektoreko bulego komertzialen sare handiena- Enisak eta ekintzaileen babes eta sustapen ekonomikoan espezializatutako tokiko eta autonomi mailako erakundeek. 2017ko edizioan lurralde mailako 135 erakundek parte hartzen dute antolakuntzan.\nNobedade gisa, aipatzekoa da hamaikagarren edizio honetan deialdia lehenengoz zabalduko dela Portugalera, iragan otsailean CaixaBankek BPIren kontrola bereganatu ondoren.\nSariak sektore eta lurralde bakoitzeko enpresa onenei\nAurtengo edizioan bost sari nagusi banatuko dira sektoreka: Bizitza Zientziak, Informazio Teknologiak, Negozio Digitalak, Teknologia Industrialak eta Elikadura eta Nekazaritza. Kategoria horietako irabazleek 25.000 euro eskuratuko dituzte eta aukera izango dute nazioarteko hazkunde programa batean parte hartzeko. Singularity Universityk eta negozio eskola ospetsu batek antolatzen dute nazioarteko programa hori.\nEra berean, 19 sari banatuko zaizkie beren jatorrizko eremuan inpaktu handiena duten enpresei: 17 Espainian (bat autonomia erkidego bakoitzeko) eta 2 Portugalen (erdialde-iparraldean eta Lisboa-hegoaldean eta Uharteetan). Lurralde mailako irabazleei 5.000 euro emango zaizkie eta beka bat, beka horren bidez parte hartzeko enpresen hazkunderako Cambridge Unibertsitatearen (Erresuma Batua) Ignite Fast Track nazioarteko ikastaroan.\nBestalde, Israelek Espainian daukan enbaxadak berrikuntzako accesit bat emango du: Tel Aviv-Yafo Zentro Akademikoak eta Israeleko Kanpo Gaien Ministerioak elkarrekin antolatutako astebeteko prestakuntza programa bat Israelen.\n2017ko deialdiak 490.000 euro inguru banatuko ditu saritan, EmprendedorXXI Sariketa delarik Espainia eta Portugaleko ekintzaileei zuzendutako zuzkidura handieneko deialdia.\nAzaroaren 3ra arte aurkeztu daitezke hautagaitzak\nBeren ekimenak aurkeztu nahi dituzten ekintzaileek irailaren 4tik azaroaren 3ra arteko epea daukate beren hautagaitza online aurkezteko, web orri honetan: www.emprendedorXXI.es.\nAzaroan eta abenduan hautagaitzak baloratu eta finalistak hautatuko dira. 2018ko lehen hiruhilekoan egingo dira lurraldekako sari-banaketa ekitaldiak. Bestalde, EmprendedorXXI sariketaren amaierako fasea martxoaren erdi aldera ebatziko da Bartzelonan.\nEmprendedorXXI Sariak erreferentziazkoak dira Espainiako startupentzat, eta ekimen erabakigarri bihurtu dira Espainiako proiektu ekintzaile onenei behar duten bultzada emateko.\n2007an sortu zenetik, 4,3 milioi euro inbertitu dira saritan eta laguntza ekintzetan, eta 289 enpresa izan dira laguntza horien onuradun. Zehazki, 2,5 milioi euro banatu dira esku-dirutan, eta 1,8 milioi euro eman dira prestakuntza-ekintza eta nazioarteko networking gisa.\n2016ko edizioan 33 enpresa lehiatu ziren Euskadin eta CounterCraft izan zen irabazlea. Sozietate horrek garatzen duen produktuak elkarrekin uztartzen ditu kontra-inteligentzia klasikoaren gaitasun eta teknikak eta mundu digitalera egokitzen ditu.\nBere hamar urteko historian, 5.210 enpresa sortu berrik parte hartu dute EmprendedorXXI Sariketan, eta 257tik gora enpresari, inbertitzaile eta ekintzailetzarekin lotutako erakunde igaro dira lehiaketako batzorde eta epaimahaietatik.\nErakunde kudeatzailea esparru anitzetako inbertitzaile espezialista bat da, gorakortzat dituen sektoreetan zentratzen dena: Bizitza Zientziak, Teknologia eta Arlo Digitala eta Industriarako Teknologiak. Caixa Capital Risc sozietateak 195 milioi eurotik gorako bolumena kudeatzen du 8 inbertsio funtsen bitartez, eta 170 konpainia ditu bere enpresa-zorroan.\nInbertsio jarduerarekin batera, hainbat ekintza garatzen ditu Espainia osoko ekintzaileei laguntzeko. EmprendedorXXI ekimenaren bitartez, “la Caixa” taldeak ekintza ugari bultzatzen ditu potentzial handiko enpresa berriei prestakuntza eta ikusgarritasuna emateko, eta, aldi berean, balio erantsidun kontaktuak sortzeko.\nSPRI Taldea Eusko Jaurlaritzaren enpresa garapenerako agentzia da, Euskadiko enpresa sarearen zerbitzura dago eta euskal enpresak laguntzea eta bultzatzea da bere helburua, edozein dela ere enpresa horien tamaina, sektorea nahiz kokapena. Euskal enpresen lehiakortasuna babestea, bultzatzea eta sustatzea du xede, bide horretatik, aberastasuna sortuz Euskadin eta herritarren ongizate maila hobetuz, giza garapen iraunkorra indartuta Eusko Jaurlaritzako Ekonomi Sustapenerako Politikaren arloan. Euskal enpresek SPRI Taldean dauzkate behar dituzten tresnak nazioartekotzeko, ekiteko, finantzatzeko, lurzoru industriala aurkitzeko, teknologia berriak aplikatzeko, berritzeko edota Industria berrian, hots, Basque Industry 4.0 testuinguruan, sartzeko. Gainera, Eusko Jaurlaritzak agentzia honi eman dio atzerriko inbertsioak erakartzeko eta ahalbidetzeko ardura, Invest in the Basque Country zerbitzuaren bitartez.\nEkintzailetza arloan, SPRI Taldeak ekintzaileei laguntzen die Araban, Bizkaian eta Gipuzkoan hedaturik dagoen Enpresa eta Berrikuntza Zentroen (EBZ) sarearen bidez. Hona hemen zentroen sare horrek eskaintzen diena: finantza arloko laguntza, proiektuak garatzeko kokaleku bat eta zentroetako profesionalen tutoretza, ez bakarrik hasierako fasean, baina baita ere ideia heltzen denean, eta ekimena bideragarria bada, enpresa bihurtu arteko fase osoan.\nENISA enpresa publiko bat da, Industria eta Enpresa Txiki eta Ertainen Zuzendaritzaren bitartez, Ekonomia, Industria eta Lehiakortasun Ministerioari atxikirik dagoena. 1982tik aktiboki parte hartzen du Espainiako ETEek eta ekintzaileek sustatzen dituzten proiektu bideragarri eta berritzaileen finantzaketan.\nENISAk finantzaketa ematen du mailegu parte-hartzaileak eskainiz. 5.000 enpresa inguru babestu ditu 830 milioi euro baino gehiagorekin.


«Gure askapena enpatia da, ispilu dugun hori aintzatestea» : Oarsoaldeko Hitza\n[Elkarrizketa] «Gure askapena enpatia da, ispilu dugun hori aintzatestea»\nBiolentziak eta eskasiak markatutako bidaian, feminismoak salbatu duela dio. Emakume migratzaileen testigantza hartu du ahotan: «Nik ezingo nuke izan, beste horiek ez balira».\nCony Carranza. Argazkia: Marisol Ramirez / Foku.\nCony Carranza (Santana, El Salvador, 1963) jatorriz autoktonoa eta azal zurikoa ez den Emakunde Sariaren lehen irabazlea bilakatu zen 2019an, epaimahaiak aho batez hala erabakita. Biolentziak, gerrak eta pobreziak markaturiko bidaia partekatu nahi izan du salvadortarrak, “feminismoaren askapenera” heldu arte emandako pausoak.\nArdatza bere bidelagunetan jarri du, orain kide dituen nahiz bere aurretik izan diren emakumeetan, “bide honetan ispilu” izan dituenen testigantzetan. Amonaren borroka eredu, bere bizitzaren herena eman du emakume migratzaileen errepresio bikoitza salatzen, enpatia eta elkartasuna izanik bere aldarrikapenen zimendu.\nOstiral honetan (hilak 6) Trintxerpeko Alkateordetzan jatorri askotariko emakumeek elkar ezagutzeko gunean, praktika antirrazisten inguruko lan saioa gidatuko dute Cony Carranza eta Emilia Larrondo hezitzaile eta ikertzaile feminista antirrazistek, hurrenez hurren. Helbide elektronikora idatziz edo 943 34 49 34 (910) telefono zenbakira deituz eman daiteke izena.\nZer suposatu du zuretzat 2019ko Emakunde saria jaso izanak?\nIzugarrizko poztasuna, eta ez edonolako poztasuna. Badira gauzak bizitzan erraiak guztiz nahasten dizkizutenak, barne-barnetik hartzen zaituzten pozak, eta halakoa izan zen hura. Burutik hasi eta, bihotza, tripak… gorputz osotik igarotzen diren zirrarak. Gozamen izugarria eta, aldi berean, erabateko transformazioa izan zen.\nLehen momentuan ezin nuen sinetsi, badakizu, beti dituzu zalantzak benetan duin izango ote zaren halako errekonozimendu batentzako, beste emakume asko ere badirenean… Eta horiei, bereziki, eskerrak; bide honetan ispilu izan ditudanei. Aintzatetsita sentitu naiz, oso, eta horregatik nago hain eskertuta. Baina ez hori bakarrik, konpromiso izugarria ere bada hau.\nEmakume migratu bezala lan garrantzitsua da niretzat bozeramaile izatea, hainbat espazio zurrunagoetan ikusezin dena, ikusi nahi ez dena, ikusgarri bilakatzea. Esperantzatik hitz egiten badugu, eta ez ordea pesimismotik, lor dezakegu, ihintza tanta guztien artean, asko batzuek begiak zabal ditzaten ikusteko errealitate hauek izan badirela. Hain zailak diren bizipenak, hain gogorrak diren desparekotasunak, horiek ikusgarri bilakatzeko.\nHorrela, gutxika, bidea zabal daiteke, indibidualki nahiz era kolektiboan. Kasu honetan, hau [saria] indibiduala izan da, baina guk apustua egiten dugu kolektiboak diren lidergo, sari eta errekonozimenduengatik.\nNi, esan bezala, oso pozik, eta oso konprometituta bide honetan jarraitzeko.\nZure militantzia kideek hainbat metafora eder erabili dituzte zutaz aritzeko: “Komunitate feministak ereiten dituen inurria”, eta “Konpainiaren artisau”, besteak beste. Nola definituko zenuke zuk zure burua?\nBeharbada armiarmatxo baten istorioa dela nirea esango nuke. Hala ikusten dut nik: armiarmak marasma-sarea ehuntzen du, eta ehuntze hori beste hainbat armiarmekin batera egiten du. Izan ere, askotan esan izan dut, eta berriro esango dut, milaka aldiz, nire izatearen azken hasperenera arte: ni naiz, beste guzti horiek izan direlako.\nNire amona, ama, lagun asko eta asko, kideak, El Salvadorreko gerra sufritu zutenak, maisuak, bidelagunak… Nik ezingo nuke izan, besteak ez balira. Horregatik diot armiarmarena, horien sareetan nahaspilatu eta sortu naizelako ni. Hau lortu badut, guztiz da haiekin nahasi naizelako, eta haiek nirekin nahasi direlako. Hori da egia bakarra.\nEta, egia esan, ez pentsa asko erakartzen nauenik ni armiarmaren irudiak! Baina, zintzoki, askotan nahi izaten ditugu halako gauza handiak, ikusgarriak, arrano bat izan… [barre egin du], eta nik gaur pentsatzen dut, ba bai, armiarmatxo bat… Horixe naiz.\nNik ezingo nuke izan, besteak ez balira\nAma eta amona izan dituzu, beraz, erreferente.\nBai, zalantzarik gabe. Nire amonak migratu zuen landatik hirira, oso-oso gogorrak izan ziren garaietan, izugarrizko pobrezian… Hark argi zeukan, seme-alabek ikas zezaten nahi zuen, eta horregatik utzi zuen landa. Kolonoen txabolan bizi zen orduan, lurrak okupatuak eta pribatizatuak izan baitziren kafea ereiteko, laborantza bakar bezala.\nGarai hartarako nire aitona-amonek bost seme-alaba zituzten. Erabaki zuten egunsenti batean ihes egitea, eta imajinaezineko zailtasunak bizi behar izan zituzten, hala kontatu dit niri amak. Ikusmen gaitasun hori, zerbait hobea bilatzekoa, ezbeharrei aurre egitekoa… Hori berarengandik ikasi dut.\nNik ez dut berak jasan behar izan zuen pobrezia pairatu, baina bai eskasia handia, eta horri aurka egiteko nire amona izan dut erreferente. Gero, nire ama. Hark asko borrokatu zuen nik ikasi nezan.\nFuntsezkoak izan ziren nire ama eta amona, eta baita hainbat irakasle ere. Azken horiek asko miretsi nituen, bazuten benetako bokazioa irakaskuntzarako, gozatzen zuten haurrekin egoten, eta haiengatik, gero, urte luzez izan nintzen ni irakasle, unibertsitatean hasi aurretik.\nHaur eta nerabeekin egin nuen lan, eta ezin da ukatu, bizitza ematen dizute! Nik ez daukat zalantzarik, hori izan dut nik bokazio eta pasio. Pribilegiatua naiz, oso, haiekin igarotako denboragatik.\nEta, bat-batean, XXI. mende hasieran, zure bizitzaren norabidea guztiz aldatu zen, zure lurra utzi zenuen.\n2001. urtean lurrikara bat izan zen bertan, nire ama eta biak mirariz salbatu ginen. Luizi batek ‘La Colina’ koloniako ehunka lagun hil zituen [1.259, zehazki], gu ezbeharra gertatu zen lekutik 200 bat metrora bizi ginen, eta ozta-ozta biziraun genuen.\nHorrez gain, eskuinak hartu zuen berriz ere boterea, ibilbide neoliberal izugarria zekarren eskuinak; nire lehengusu bat erail zuten, kotxea lapurtzeko… Hainbat eta hainbat zoritxarreko gertakari batu zitzaizkidan. Nire bidaia ez da, berez, ekonomikoa, askabide bat izan zen, ilusioarekin nahastutakoa.\nOrduan, Ingalaterrara heldu nintzen, bertan ingelesa ikasten saiatu eta ikusi nuen hizkuntza ez zela nirea [barreak], eta Euskal Herrira etorri nintzen, lagun batenenera, pentsatuz denbora gutxiko igarolekua izango zela hau, eta gelditu nintzen! 2007an heldu nintzen Santurtzira.\nNola ezagutu zenuen feminismoa?\nNi hona heldu eta Munduko Emakumeak taldera gonbidatu ninduten, eta haiekin batera prozesu izugarria egin dugu egunera arte; esan dizudana [armiarma sarearen metafora] nahasiz zoaz, batak ematen dizu, bestearengandik ikasten duzu… Eta horrela, beste emakume talde batzuekin egin nuen bidea.\nNik prozesua Munduko Emakumeak eta Garaipen organizazioekin egin nuen, eta emakume guztiekin, zeinek jakituriak, irakurketak eta bestelakoak nirekin partekatu izan dituzten. Hala hasi nintzen ni hezten.\nEuskal Herrian eta El Salvadorreko Errepublikan, zein ezberdintasun du bietan emakume izateak?\nEmakume izatearen opresioaz ari bagara, badira gauza oso nabarmenak: askatasunaren kudeaketa, denborarena, gaua, gorputza… Nik ezin nuen sinetsi berandu ibil nintekeela kaletik. Ezin nuen sinetsi. Oraindik taupadaka hasten zait bihotza, hori pentsaezina baita nire herrialdean, ia ezinezkoa da.\nMusikaz gozatzea, askeago izatea, zure bizitza gehiago gobernatzea ekonomikoki… Nik banuen [burujabetasun ekonomikoa] etorri aurretik ere, baina hemen beste gauza batzuk batu zitzaizkidan, nire desioei ere leku bat uzteko aukera. Alde hori oso gogoan dut.\nGero, aitortu beharra daukat, hamabost urteren ibilbidearekin, horri guztiari beste hainbat ñabardura gehitzen zaizkio, dena ez da horrela… Baina bai, lehen uneak hala gogoratzen ditut.\nBadira bertan, oso garbi, emakumeentzako aproposak ez diren gune eta uneak.\nEz gaua, ez tabernak… Tabernetara inoiz ez sartzea; horrekin oso mespretxuzkoak dira bertakoak, aurreiritzi zorrotzak dituzte taberna batean sartzen den emakumearekin, ‘chupaderos’ dute izena edateko leku horiek, eta emakume bat sartzen bada bertan, puta bat da.\nHona heltzerakoan, orduan, hasieran ez nuen ulertzen tabernetako giroa edo kultura. Gero, denborarekin, bai; egun arazorik gabe sartzen naiz kafe bat hartzera, eta ohartu naiz tabernak topaketarako gune ere bilakatzen direla zenbaitetan.\nZabalagoa da hemen zure gorputzarekiko eta desioekiko duzun askatasuna, ez daukazu halako mespretxuzko begiradarik, familia… Askoz ahaldunago zara zentzu horretan.\n“Gizon horiek ez naute ni nahi, baizik eta latinoamerikar emakume bat otzanagoa eta lasaiagoa dena”\nZure bizitzaren herena daramazu feminismoari lotetsirik. Nola aldatu zaitu horrek?\nFeminismoak salbatu nau. Askotan esaten dut, feminismoa askoren salbazioa da. El Salvadorren itxi nuen zoriontsu egiten ez ninduen harreman bat, eta bertatik, nire herrialdetik, hainbat erreminta ekarri nituen motxilan, eta hemen aurkitu nuen horiek fruitu emateko testuingurua.\nDena den, historia hori ezin da bere horretan itxi, azalaren kolorea gurutzatzen baita bidean. Gurutzatzen da paperik ez edukitzeak esan nahi duen guztia eta beste hainbat eskasia.\nOrduan, hona heldu nintzenean hainbat kontu ehuntzen asi nintzen, baina beste hainbatek korapilatzen zidaten lana. Esan dudan bezala, badago askatasuna, nirea, nire gorputzarena, baina hemen, gizonek, zailki ematen dizute dagokizun lekua emakume bezala, berdintasunaren ikuspegi batetik; beti daude aurreiritziak eta estereotipoak nirekiko, dudan azal tonuagatik.\nUrteekin ikusten duzu askatasun batzuk badirela, baina baita muga mordo bat, itxuraz ez hain agerikoak, baina guztiz errealak. Ikusten duzu matxismoak ez duela bertako [El Salvadorko Errepublikako] esanahia, ez baitago pobrezia testuinguru horretan, baina bada arrazakeria kutsu bat.\nZer da gertatzen dena? Horren aurrean nik nire burua berretsi dudala emakume feminista bezala, nire lekua hartuz. Une batean pentsatu nuen bikotekide bat izan nezakeela, baina gero joango nintzen konturatzen, benetan, gizon horiek ez nautela ni posizio horretan nahi, baizik eta latinoamerikar emakume bat otzanagoa eta lasaiagoa dena.\nZure azalean bizi izan dituzu emakume migratzaile izateak dakartzan trabak: Ezin izan duzu hezitzaile bezala lan egonkorrik lortu, zaintza lanak egin hemen beharrez bizirauteko.\nBai, oso egokia da esan duzuna. Ni zaintza lanetan hasi nintzen, hori baita, beti, lehenik egin behar duzuna, hori da zure lehen txartela. Hainbat urtez zaindu izan dut.\nGero, bosgarren edo seigarren urtetik aurrera hasten naiz aukera izaten horrekin hautsi eta beste zerbait egiteko. Alta eman nuen langile autonomo bezala, eta hala eman nituen hainbat puntada oso mehe, oso prozesu laburrak izaten ziren, behin-behinekoak…\nOrain, adibidez, ez naiz zaintzan ari, baina aurreko urtean egin behar izan nuen. Oso ongi joan zen, ezaguna bainuen anderea, baina bai, zaindu behar izan nuen. Orduan bai, badirudi ate birakari horretan zaudela atera ezinik, etengabe biraka.\nNire kide askori ere gertatu izan zaie, beste nonbait zaude lanean, eta bat-batean berriro bueltatzen zara nolabait zuretzat baimendua dagoen lan bakar horretara: zaintzara. Ez dakit, tokatzen denean, tokatzen da…\nNi, oraingoz, beste proiektu batzuekin nabil eskuartean emakumeekin, sostengatzeko ahaleginetan; hori bai, ni neu bakarrik, eta horrek ahalduntzen zaitu. Ez da erraza, baina hori da zure denboraren jabe izateko modua, zure askatasunaren eta erabakien jabe bakar. Zuk kozinatu, eta zuk zeuk jan.\nHorregatik guztiagatik, nekez sostengatu dezake inork nire bizitza. Eta horri, noski, adina gehitu behar zaio; espazio honetan, emakume batek, 40-50 urteetatik aurrera zailki lor dezake kontratu bat merezi dituen lan baldintzekin.\nHortik, gutxika, joaten zaizkizu sortzen hainbat aukera, eta horietatik zoaz ehuntzen, prekarietate gogor horretatik…\n“Ni herri hezitzaile feminista eta antirrazista naiz emakumeengatik, migratuak nahiz hemengoak”\nEtorkizunean, beraz, armiarma sare hori ehuntzen jarraitu nahiko zenuke. Horretan jardun nahiko zenuke lanean.\nAi, bai… Azken momentura arte. Ni herri hezitzaile feminista eta antirrazista naiz emakumeengatik, migratuak nahiz hemengoak, gurekin ehuntzeko gogotsu daudenak.\nHerri hezkuntza, niretzat, pedagogia bat da, bereziki askatzailea, kuestionatzailea, iraultzailea, eta ahalbidetzen duena elkartzea, partekatzea… Erreminta asko daude hori lortzen dutenak, arrazoimenetik haratago doazenak, gorputzetik hasi eta jokoa barne hartzen dute, zentzumenak, sentimenduak…\nNik bai, nahiko nuke jardun, azken momentura arte.\nNola definituko zenuke zure tailerretan ardatz duzun herri hezkuntza?\nHerri hezkuntza askoz hobe ulertzen da egiten, sentitzen. Hainbat teknika eta dinamika dira, bizitza zalantzan jarrarazten dizutenak. Latinoamerikarrek aipatzen dute bizitza susmatzea, ezer ez da kasualitatea, zergatik utzi nuen nik nire herria? Zergatik elkartu gara hemen hainbat emakume?\nNik, tailerretan, hainbat teknika eta dinamika aurkeztu besterik ez dut egiten, baina horrek besteen babesa behar du benetan askatzaile izan dadin, ez da hain erraza hori gertatzea, hainbat baldintzek bat egin behar dute.\nHerri hezkuntzak ahalbidetzen dizu bestea zaintzea, babestea. Hainbat akordio isil sortzen dira emakumeen artean. Dinamikak zentzua dauka altxaraztera zaraman alaitasunetik abiatzen bada.\n“Emakumeek batak besteari beldurra izateari uzten diogunean hasiko gara bizitzen”\nEgin duzun ibilbidea gogorra izan da. Hala eta guztiz ere, beldurra, tristura eta errukia alde batera utzi dituzu. Nola lortu duzu honaino iristea?\nCherrie Moragaren esaldi bat datorkit gogora: emakumeek batak besteari beldurra izateari uzten diogunean, besteak batzen digula sentitzen hasten garenean, eta nik beste horri ere ekarpena egiten diodala, orduan hasiko gara bizitzen.\nHeteropatriarkatuak eragin du emakumeen akatsetan jartzea fokua, huts egiteetan zentratzea, eta bidea egin behar da aintzatesteko gure arbasoek, gure amonek, emakume handiek, eman digutena. Hasi behar dugu aitortzen ondokoak, emakume bezala, guregatik egin duena. Amak, etxelagunak, lankideak, ahizpak…\nOrduan hasten zara ohartzen emakumeak sortuta gaudela beste emakumeen aliantza eta elkartasunaz. Emakumeak konturatzen gara bakarrik ez dela posible, eta, egiaz, ez garela inoiz bakarrik egon; beti izan ditugu besteak.\nBeste emakumeak aurretik izan zirelako, eta orain ere direlako, gara gaur gu. Gure askapena enpatia da, ispilu dudan hori aintzatestea.\nNik horretarako gunea, erremintak, bidea, besterik ez dut jartzen, baina ezagutza hori emakumeek daramate barnean. Euren bizipenak dira bide hori eraikitzen dutenak, eta hori da benetako askapena; badira emakumeak hori ulertu dutenak eta nolabait berpiztu direnak, esan izan didate hori jakin aurretik ez zirela existitzen, ez zutela arimarik, eta esandakoaz ohartzea berpiztea da haientzat. Horrelako emakumeentzat bizitza goitik behera aldatzen da.\nBeti dira beraiek, haiengandik dator askapena, eta beste emakumeek egin dizkieten ekarpenetatik.\nEtor daitezela emakumeak gunera! Beti izan ohi dira doako haurtzaindegi zerbitzuak, eta bertan sortzen dena deskribatzeko ez dago hitzik. Egoak alde batera utzi eta elkar zaintzarako espazioak eraikitzen ditugu, elkarri entzuteko, ez epaitzeko, besteen doluak gureganatzeko…\nDagoeneko salbatu dugu asko, eta nik argi daukat, soilik mugimendu feministak, horren barne dauden aniztasun eta pluraltasunekin, egingo du posible merezi eta behar dugun mundua eraikitzea.


Uren lorategia | Mancomunidad de la Comarca de Pamplona\n1985ean bi biltegi eraiki zituzten Artetako iturburutik zetorren ura biltzeko, eta geroztik Mendillorriko muinoak eginkizun bikoitza izan du: edateko ura banatzea eta aisiarako gune izatea.\nMendillorriko Uren Etxean uraren hiri zikloa lantzen da. Hain zuzen ere, erakusketa iraunkor bat dago, maketak, ikus-entzunezkoak, “Hornitzearen historia” hiru dimentsiotako proiekzioa… Dena uraren ingurukoa da, hartara, modu dinamikoan eta erakargarrian hurbiltzeko edateko ura izateko premiari denboran zehar eman zaizkion konponbideetara.\nUr biltegien inguruan dagoen lorategi zabala gune irekia da eta aukera ematen du kilometro bateko baino gehiagoko paseo botanikoa egiteko. Espezie guztiak identifikatuta daude.\nBisita eta entzunaldia ur biltegietan.\n"Uraren bidaia" erakusketa eta “Hornitzearen historia” hiru dimentsiotako emanaldia\nPaseo botaniko gidatua, begiratokiak eta gune desberdinak barne hartuta.\nEtxean ura zaintzea erraza da\nLarunbat, igande eta jaiegunetan, 11:00etatik 14:00etara eta 17:00etatik 20:00etara\nBisita gidatuak 12:00etan, 13:00etan, 18:00etan eta 19:00etan\nNeguko/udako aldiak bat datoz ordu aldaketekin. Bisitarientzat itxita egoten da urtarrilaren 1ean eta 6an, uztailaren 6an, 7an, 8an eta abenduaren 24an, 25ean eta 31n.


'Eguraldia' estreinatu da • ZUZEU\nAndoni Aizpuru, ETBko eguraldiaren mapa berriarekin, lehen aldiz.\nHauteskundeen biharamunetik buruan izan dugun galdera da. Zer gertatuko da eguraldiaren maparekin? Bi hilabete hauetan bakoitzak bere istoriotxoa montatu du. Nafarroa eta Iparraldea kenduko zituztela, inguruko erkidegoak gehituko zituztela, Ezcaray, Benidor eta Jacako eguraldia ere emango zigutela…\nBada, espektatibak altuegi jartzen direnean gertatzen den bezala, dezepzio galanta jaso dut, Indiana Jonesen azkenarekin bezala. Hollywoodeko blockbusterrekin gertatzen den moduan, puztu eta puztu, baina azkenean, hutsaren hurrena. Behintzat oraingoan ez dut sarrera ordaindu.\nPelikula gauean ikusteko asmoa dutenek, ez dezatela orain datorrena irakurri.\nGainontzekoei, istorioa laburtuko dizuet. ‘Euskal Herria’ terminoa lauzpabost aldiz erabili du Andoni Aizpuruk, zazpi herrialdeak agertzen dira -erkidego autonomoak marra zuri fin batekin banatuta- eta gainera Iparraldeari departamentu propioa eman diote aspaldiko aldarrikapenari jaramon eginaz. Detaile kultural polita izan dute Errioxa ere mapara gehitzen, ez dezagun ahaztu non dauden Suso eta Yusoko monastegiak. Eta azkenik, euskal diasporaren zati garrantzitsu batek bere egin du euskal herriko telebista kate publikoaren eskutik eguraldi iragarpena jasotzeko eskubidea. Egun handia beraz, Castro eta Ezcarayko euskal kolonietako biztanleentzat.\nBigarren zatiak ez omen dira inoiz onak izaten. Nik ere nahiago nuen hau.\nPortzierto, eguraldiaren mapak eitb.com webgunean itxura hau dauka oraindik.\nEta bromak alde batera utzita, zer iruditu zaizue? Zer da hobe Nafarroa eta Iparraldea kentzea edo herrialde horiek Errioxa eta Aragoarekin alderatzea?\nALBAko herrialdeak Hondurasko kolpe militarraren aurka neurriak hartzeko prest\n8 pentsamendu “‘Eguraldia’ estreinatu da”-ri buruz\nbittorio maortua 2009-06-29 15:01\nOngi begiratuta ikusten da Zuberoaren zati bat eta Erriberako hegoaldea falta direla, hoiek kanpoan geratu dira Akitania, Burgos, Errioxa eta Kantabriari lekua uzteko.\nbittorio maortua 2009-06-29 15:02\nLapurdiko iparraldea ere ez da sartzen koadroan.\nTxantxangorria 2009-06-29 16:25\neta bizkaiako parte bat ere falta da!!\nJ. Palazioberri 2009-06-29 16:48\nProblema onometan dagoke, izenetan alegia. Nafarroa osoa aldarrikatzen dugunontzat Nafarroa Garaia, Ipar Nafarroa eta Mendebaldeko Nafarroa (Bizkaia, Araba eta Gipuzkoa) ikusi ahal izatea ezinbestekoa da. Errioxa Nafar Erresumako herrialdea izan da eta Nafarroa Garaiarekin jazo bezala, armaz konkistatu arte, nafartasuna agerian izan da bertan. Ea orain Errioxako PPkoek kexa ipintzen duten Nafarroa historikotik hurbil dagoen mapa berrian agertzeagatik. Uxala, kexatuko ez balira!\nJ. Palazioberri 2009-06-29 16:53\nEAE barruko mugak apurturik, Mendebaldeko Nafarroa eta Nafarroa Garaia hurbilago ditugu. Ea noiz kentzen dugun muga hori gure buruetatik. Bizkaia, Gipuzkoa eta Araba-ren nafartasuna aldarrikatuz gero, hurbilago euskaldunon batasuna. Ni, Bizkaian bizi naizelakotz, Mendebaldeko Nafarroan bizi naizela esan ohi dut. Bizkaiko ganboatarroak nafarrak gara izatez, odolez eta izenez. Euskal Herrian bizi izanda, Nafarroa da gure herri politikoa.\nTxantxangorria 2009-06-29 17:00\njajaja grabazioa oso ona!\nSergiot 2009-06-29 19:18\nEuskal Herriko mapa haundiago eta gainera Errioxarekin, Euskalherria “historikoago”tzat hartu dezakegu. Sozialista hauek… aspertzen dira, ala?\nB. Maortua 2009-06-29 19:20\nEmaten duenez akats tekniko bat da “enmarke” txarraren arrazoia. Gaur gaueko emanaldietan EH osorik ikusi ahal izango dugu, hiru administraziotan banatuta, trebiñuko zuloaz eta gure “restospañako” bizilagun maitagarrien presentziaz.


Antzuolak txapeldunordearen saria lortu zuen Azpeitian - Antzuola - Goiena.eus\nAntzuolak txapeldunordearen saria lortu zuen Azpeitian\nArantzazu Ezkibel Galdos 2013-05-19 23:12\nAntzuolak eta Vasconiak Gipuzkoako txapeldun izateko finala jokatu zuten zapatuan Azpeitian; bada, donostiarrek eroan zuten txapela etxera. 2-1 nagusitu ziren Vasconiako mutilak.\nJuanina Garaik zuzentzen duen taldeak ohiko hamaikakoaren jokatu ahal izan zuen Azpeitian; hala ere, ezin izan zuen Ander Aranak jokatu lesionatuta dagoelako.\nAtzean ondo kokatuta\nZelaira oso ondo kokatuta irten ziren Antzuolako mutilak. Defentsan lan ona egin zuten, serio jokatu zuten eta ondorioz kontraerasoan jokaldi onak eta politak egiteko aukerak sortu zituzten. Hasierako minutuak, eta baita lehenengo zatia ere nahiko parekatua izan zen.\nAntzuolak aukera onak izan zituen markagailuan aurretik jartzeko baina ezerezean geratu ziren aukera horiek. Atsedenaldira husnako berdinketarekin joan ziren aldageletara.\nBigarren zatian indar berarekin irten ziren zelaira Juanina Garairen mutilak baina gauzak nahastu egin zitzaizkien hasiera hasieratik.\nFalta bidez, lehenengo gola\nBigarren zatiko 15. minutuan sartu zuen Vasconiak lehenengo gola: falta zuzen bidez, gol ederra lortu zuten donostiarrek. Bigarren gola minutu gutxi barru etorri zen. Zorigaiztoko jokaldi bat izan zen. Imanol del Pozok bere atean sartu zuen gola. Gainera, Antzuola jokalari bat gutxiagorekin geratu zen markagailuan 2-0 zihoanean. Markel Letek bi txartel hori ikusita zelaia utzi behar izan zuen.\nVasconiaren bigarren gola golpe gogorra izan zen antzuolarrendako. Hala ere, indarrak atera zituzten eta aurrera egiteko gauza izan ziren. Ondorioz, gola egin zuten. Penalti bidez sartu zuen gola Antzuolak. Ibai Zabalok izan zuen baloia jaurtitzeko ardura.\nAntzuolarren gola, baina, oso berandu iritsi zen: luzapenean sartu zuten gola antzuolarrek, eta ondorioz ez zuten denborarik izan gol gehiago egin eta partiduari buelta emateko.


Legezko Oharra - Bilbao Ekintza\nBilbao Ekintza EPELren LEGE-OHARRA\nHonako hau jakinarazi nahi dizuegu Bilbao Ekintza EPELren webguneko erabiltzaileei:\nbilbaoekintza.eus domeinua Bilbao Ekintza EPEL entitatearen titulartasunekoa da, eta erabiltzaile guztien esku jartzen den webgune bat da. Bertan, Bilboko hiriari buruzko informazio orokorra eskaini nahi da, bai eta erakundeak eskaintzen dituen zerbitzu eta kudeaketen berri eman ere.\nBilbao Ekintza EPEL (IFZ: Q-4800731-D) Bilboko Udalaren mendeko tokiko enpresa-entitate publiko bat da, eta, informazio honi dagokionez, hauxe da helbidea: Nafarroa kalea, 5, 48001 Bilbo (Espainia). Hementxe dituzu harremanetarako beste datu batzuk:\nHelbide elektronikoa: juridico@bilbaoekintza.bilbao.eus\nWebgune honetan agertzen diren ikur bereizgarri, merkataritza-izen, eduki (testuak, grafikoak, irudiak, argazkiak, softwarea, estekak eta soinu edo ikus-entzunezko eduki guztiak eta iturri-kodeak...), egitura, diseinu eta elementuak aurkezteko modua edo beste edozein informazio Bilbao Ekintza EPEL entitatearen jabetzakoak dira, eta jabetza industrialaren eta intelektualaren eskubideek babesten dituzte.\nBilbao Ekintza EPELek beren-beregi baimendu gabe, erabiltzaileak guztiz debekatuta izango du aurreko atalean aipatutako elementuak gordetzea, biltegiratzea, publikoki jakinaraztea, argitaratzea, partekatzea eta, orokorrean, beste edozein motatako ustiapena egitea. Webguneko edukien laburpenak inprimatu edo deskargatu ahal izango dira, bakarrik pertsonalki eta modu pribatuan erabiltzeko badira.\nWebgune ofizial honetan, erabiltzaileak askotariko estekak aurkituko ditu, eta webgune honekiko independenteak diren beste webgune batzuetara jo ahal izango du bertatik, gure erakundearekin zerikusia duten Interneteko beste informazio-iturri batzuetara jo ahal izateko, kasuan kasu, egileei dagozkien jabetza intelektualeko eskubideekin. Hala eta guztiz ere, Bilbao Ekintza EPELek ez du bere gain hartuko esteka horien edukietatik edo konexioetatik sor daitekeen erantzukizunik. Era berean, Bilbao Ekintza EPELeko webgunera doazen estekak ezartzen direnean, entitateari eskatu eta baimena lortu ondoren, Bilbao Ekintza EPELren titulartasunaren jabetza intelektualaren eskubideak errespetatu beharko dira.\nErabiltzaileak ezin izango du instalatuta dauden edo webgunea zein edukiak erabiltzeko ezintasuna dakarten segurtasun-sistemak edo babes-gailuak ezabatu, aldatu, saihestu edo manipulatu ditzaketen baliabiderik erabili.\nEz da Bilbao Ekintza EPELren erantzukizuna izango beste batzuek webgunea eta edukia modu desegokian erabiltzea edo beste pertsona fisiko edo juridiko batzuetatik datorren informazioa eguneratzea, webgunean jasota badago edo esteka edo beste sistema batzuen bitartez bidaltzen bada. Webgune honen bitartez ematen diren edukiak informazio-edukiak baino ez dira izango; hortaz, erabiltzeak egin ditzakeen erabilera eta erabilera horietatik sor daitezkeen ondorioak edo kalteak erabiltzailearen erantzukizuna baino ez dira izango. Bilbao Ekintza EPELek ez du bere gain hartuko erabiltzaileei beste batzuenak diren edo beste batzuek kudeatzen dituzten webguneetara sartzeko aukera ematen dizkieten bilaketa-tresnak, estekak (link) eta direktorioak erabiltzeagatik sor daitezkeen mota guztietako kalteei dagokien erantzukizuna, ez eta sistema informatikoan, dokumentu elektronikoetan edo erabiltzaileen fitxategietan kalteak eragin ditzaketen edukietan birusak edo eduki maltzurrak egotearen erantzukizuna ere.\nBilbao Ekintza EPELek eskubidea izango du egoki jotzen dituen lege-ekintzak gauzatzeko beste batzuek bere webgunearen edukiak bidegabe erabiltzen dituztenean.


08:06, 31 urtarrila 2010ko berrikusketa\n11:51, 20 abuztua 2009ko berrikusketa (aldatu)\n08:06, 31 urtarrila 2010ko berrikusketa (aldatu) (desegin)\n* Artzai ona: eliza jezarria zegoen. erabilitako materiala marmola da, tridimentsionala da eta ongi zintzelatua dago (erromatar paganoen teknika). Katakonba batean topatu zuten. Artzai onak Jesus Salbatzailea irudikatzen du eta paganoentzat filantropiaren eredua ere ( beraz ikus daiteke nola kristauek beraien beharretara egokitu zituzten garaiean zeuden ereduak).\n* Kristo Jakituna edo filosofoa: Biak izan daiteke, baina berriz ere, katakonba batean topatu zutenez, Kristo dela pentsatu behar dugu. Aurpegia idealizatua azaltzen da eta eserita dago Christus Magister irudikatuz. Gehien bat sarkofagoetan irudikatzen zuten.\n* Jonas: ez dakigu non aurkitu zuten. Jonas berpizkundearen sinboloa dugu, hiru egun pasa zituelako balearen barruan (Jesusek hiru egun eman zituen berpiztu arte). Cleveland-go Museoan dago.\n[[Fitxategi:Sarcophagus Iunii Blassi.PNG|thumb|300px|Junio Bassoren sarkofagoaren marrazkia]]\n* Non: katakonbetan, mausoleotan edota hilerrietan kokatzen ziren, bai lurrazpian nola lur azalean. Sarkofago hauek egiteko tailer famatuenak Ravenna, Milan eta Erroman zeuden eta handik inperioko beste lekuetara esportatuko dira.\n* Materiala: egurra, metala eta harria erabiliko dira. Azkeneko hau izango da materialik preziatuena eta batez ere porfido izeneko Egiptoko harri gorria. Sarkofago asko polikromatuak zeuden, nahiz eta gure garaietara ez diren iritxi.\n* Gaiak: margogintzan bezala garaiko erromatar paganoen tradizioa bereganatuko ute eta beraien beharretara egokitu. Hiru dira gai nagusiak: sinboloak (krismoia eta arraia batez ere), irudi paganoak eta ordo commendationis animae (arima salbatzeko otoitzak).\n* Garaiak: lau garaietan banatzen dira, III. mendetik V. menderarte:\n** Konstantino garai arte (K.o. 312 arte):\n*** Baebia Hertofilia sarkofagoa\n*** Andra Mari Zaharra sarkofagoa\n*** Via Salaria sarkofagoa\n*** Jonas-en sarkofagoa\n*** Artzai Onen sarkofagoa\n** Konstantino-ren garaia (K.o. 312-337):\n*** Bi anaien sarkofagoa\n** Konstantino ondoren (K.o. 337 tik aurrera)\n*** Junio Basso-ren sarkofagoa\n*** Harresiz kanpoko S. Pabloren sarkofagoa\n*** Domitila katakunbaren sarkofagoa\n*** Milango San Ambrosioko sarkofagoa\n** Ravenako sarkofagoak (V.mendetik aurrera):\n*** Teodoro artzapezpikuaren sarkofagoa


Hirigintza -> Udal-hilerrian errausteko eta, beharrezko bada, horma-hilobia emateko eskaera\nUdal-hilerrian errausteko eta, beharrezko bada, horma-hilobia emateko eskaera\n1. Gorpuari lur emateko eskaera. Horma-hobirik eduki ezean, aldi berean eskatu eta izapidetuko da horma-hobi horren emakida, hamar urterako.\n2. Gorpua hobitik ateratzeko eskaera (gorpuari lur ematen zaionetik gutxieneko epea: 5 urte). Hiru motatakoa izan daiteke: a) Gorpua hobitik ateratzea garraiatu gabe, hondarrak horma-hobian bertan edo panteoian gordetzeko.b) Gorpua hobitik ateratzea, udal-hilerri barruko beste horma-hobi edo panteoi bateragarraiatzea, eta, beraz, berriz lur ematea.c) Gorpua hobitik ateratzea eta udal-hilerritik kanpora garraiatzea. Izapide honetarako, aurretik Eusko Jaurlaritzaren baimena behar da, lekualdaketa egiteko. Kale Nagusiko 85 zenbakiko atariko bulegoetan izapidetzen da eta unean bertan ematen da.\nPertsona interesduna (ordezkaritzarako baimena, hala badagokio) edo hileta-enpresak, familiaren ordezkaritzan.\nHorma-hobirik eduki gabe berriz lur emateko eskaera eginez gero, hildakoak Galdakaon erroldatuta egon beharko du, gutxienez hilabete lehenago edo udalerrian bertan hil behar izan da edo alkatearen salbuespenezko baimena eskuratu, udal-hilerrien barne-araubidean ezarritakoaren arabera.\nb) Hileta-enpresen bidez, Udalaren aurrean familiaren ordezkari gisa jardungo dutenak.\n1. Lur emateko eskabide-orria.\n- Horma-hobirik eduki ezean, eskabideak horma-hobiaren emakida ere sartu beharko du, eta emakida-kontratua sinatu beharko da\n- Horma-hobia edo panteoia edukiz gero, eskatutako panteoian edo horma-hobian lur emateko baimena egiaztatzen duen titulua edo agiria aurkeztu beharko da.\n2. Gorpua hobitik ateratzeko eskaera.\n- Berriz ehortzi behar bada eta norberaren horma-hobia edukiz gero, eskatutako panteoian edo horma-hobian lur emateko baimena egiaztatzen duen titulua edo agiria aurkeztu beharko da.\n- Hilerritik kanpora eramateko hilobitik atera behar bada, Eusko Jaurlaritzaren OsasunSailaren baimena eduki beharko da, eta hobitik ateratzeko unean aurkeztu beharko da.\n1. Agiriak hileta-enpresetakoek emango dizkiete ehorzleei, eta horiek Hirigintza Arlora bidaliko dute.\nLur emateko mota dela eta, sistema hau da:\na) Emakida berriko horma-hilobian lur ematea. Hileta-enpresak ehorzleekin harremanetan jarriko dira, dagokien horma-hilobiaren zenbakia esleitzeko.\nb) Indarrean dagoen emakida duten horma-hilobi edo panteoietan lur ematea.\nFamiliak hilerrira joan beharko du, zein horma-hilobi edo panteoiko titular diren esateko eta titulartasuna telefonoz egiaztatuko da Udalarekin.\nAsteburuetan, titulartasuna adierazten duen dokumentazioa aurkeztu beharko dute edo astelehenera arte itxaron egiaztatzeko.\nBi kasu horietan, hileta-enpresaren bidez, Erregistro Zibilak egindako "Ehorzteko Lizentzia" aurkeztu beharko zaie hilerriko udal-langileei. Ehorzketa egiteko ezinbesteko betekizuna da.\nErrolda-betekizuna ehorzleek egiaztatuko dute; horretarako, Udalera deituko dute, eta asteburuetan Udaltzaingoak horren berri emango die ehorzleei.\nUdal-ordenantzaren bidez onetsitako tasa edo prezio publikoen araberako zerbitzua\n- Zenbatetsitako epea: unean bertan\n2. Agiriak Hirigintza Arloan egiaztatu ondoren, horma-hobiaren baimena eta emakida formalizatzen da.\n3.- Ekonomia Arloari bidaliko zaio, tasaren likidazioa egiteko.\nEusko Jaurlaritzaren 202/2004 Dekretua, urriaren 19koa, Euskal Autonomia Erkidegoko hilotzen sanitate-alderdiei buruzko Araudia onartzen duena.\n- udal hilerriaren barne araubidearen Araudia, BAOn argitaratua, 101 zk., 1998-05-07koan eta geroko aldaketa 2002/04/25eko 78 zenbakiko BAOn argitaratua.\nSOLICITUD SERVICIOS DE CEMENTERIO\nPLANO CEMENTERIO DE GALDAKAO\nContrato concesión demanial de nicho


Izeta eta Satxota Zarauzko Sagardo Egunean izango dira, igandean - Aia - Karkara.eus\nIzeta eta Satxota Zarauzko Sagardo Egunean izango dira, igandean\nKarkara 2019-01-22 16:03\nIgandean bederatzi sagardogile bilduko dira Zarauzko Musika Plazan.\nZurekin Zarauzko ostalarien elkarteak, Zarauzko Turismo Bulegoak, Gipuzkoako Sagardogileen Elkarteak, Baserria KM0-k eta Zarauzko Udalak Sagardo Eguna antolatu dute iganderako. Aurten bederatzi sagardogile elkartuko dira Zarauzko Musika plazaren bueltan, tartean Aiako Izeta eta Satxota. Izetako Gotzon Iruretagoienaren arabera, aurtengo sagardoa "ona" atera da; "beste urteetan baino sagar gutxiago izan diugu, baina hala ere, kalitateak gora egin duela uste dugu. Aurten gorputz gehiago du emaitzak, eta alkohol pixka bat gehiago ere bai, dirudienez. Dena den, oraindik ikusi egin behar". Bertako sagarrak erabili ohi dituztela ere azaldu du aiarrak: "Sagardogile handiak ez garenok bertako sagarrekin moldatzen gara. Baserritar asko daude inguruan, eta etxeko sagarrak erabiltzen ez baditugu, bertakoak izan ohi dira behintzat".\nUrtero bezala, jatekoa ere ez da faltako Sagardo Egunean. Sagardo-dastaketarako bost txartel eta Baserria KM0 ekimenaren idi-txuleta pintxoa 7 euroan eskuratzeko aukera izango dute bertaratzen direnek, eta pintxoa soilik nahi dutenek, 3 euroan erosi ahal izango dute.


Berri Txarrak taldeak Kataluniako epaiaren kontrako kanpaldian jo du\nAtzo kontzertua zuten Katalunian, eta gaur ere bai. Bietarako sarrerak salduta zeuden. Gaur eguerdian, baina, ezustekoa eman dute Berri Txarrak taldekoek, eta Unibertsitate plazako kanpaldira joan dira.\nSaria justifikatzeko erronka\nEtiopian gutxienez 78 pertsona hil dituzte hamar egunean, Oromia eskualdean. Abiy Ahmed lehen ministro eta Bakearen Nobel saridunaren eta ekintzaile baten arteko ezinikusiak piztu du gatazka\nXXI. mendeko protesten gidaliburua\nHong Kongeko protesta mugimendua eredu bihurtu da hainbat herrialdetan. Teknologia berrien bidez antolatzen den eta ideologia askotako jendea biltzen duen mugimendu horizontala izateak egin du erakargarri. Hong Kongen eta, oro har, Txinan parekotasunak aurkitu dituzte Kataluniarekin eta Txilerekin.


Gaiak: Juan Jose eta Fausto Fermin Elhuyar Lubice - Euskonews\nNori ez zaio ezagun egiten Elhuyar abizena? Wolframioaren aurkikuntzagatik ospetsu bihurtu ziren bi anaiei buruz arituko gara segidan. Juan Jose, anaiarik zaharrena.\nGurasoak lapurtarrak ziren; aita, zientzia gizona zen eta zirujau moduan egiten zuen lan. Bilbo eta Logroñon aritu zen beharrean, eta azken hiri horretan jaio ziren bi anaiak. Juan Jose –zaharrena–, 1754eko ekainaren 15ean munduratu zen; Fausto Fermin aldiz, 1755eko urtarrilaren 11n.\nNahikoa bizimodu paraleloa eraman zutela esan daiteke, aurreneko urteetan gutxienez. Gurasoen ekimenez, Paris aldera bidaiatu zuten gaztetan; 1772tik antzina, bertako Erret–Eskolan kimika eta fisika ezagutzak bereganatu zituzten, nahiz eta aitaren hasierako asmoa, bera bezala, semeak mediku izatea zen. Europa erdialdetik ere bidaiatu zuten teknika metalurgikoak eskuratuz.\nBaina bi anaiek Goi Mailako ikasketak egiten jarraitzeko laguntza behar zuten garaia iritsi zen eta Espainiako Gorteetara jo zuten. Sasoi hartan, Euskalerriaren Adiskideen Elkartearekin tratuan zebilen Itsasoko Ministerioa, hain zuzen, zientzia eta teknologia arloan elkarlana aurkitu asmoz. Bi aldeek zerbait bilatu zuten, batak garapen zientifiko eta tekniko plan bat aurrera ateratzea –Bergarako Metalurgia Erret Eskola eta Laboratorium Chemicumen sorrera– eta Gorteek berriz, Eskoziako enpresa bat zelatatzea.\nHelburua lortzeko, anaiarik zaharrenak Suedia eta Alemaniara bidaiatzeko proposamena jaso zuen instituzioetatik eta bertan espioitza lanak burutu behar zituen diru–truke; halere, beste ezinegon batzuk zituen eta Suediako Uppsalako Unibertsitatean kimika ezagutzetan sakondu zuen, besteen artean. Halaber, Faustok Bergaran mineralogian irakasle izateko katedra eskuratu zuen. Elhuyar gazteenak 1785. urtera arte eman zituen eskolak, tartean baliabide teknikorik modernoenekin lan egiteko parada izan zuelarik. Fausto, gazteena.\nBi anaiek bat egin zuten berriz ere 1782. urtean Bergaran, eta Laboratorium Chemicum delakoan sartuta, bien esperientziak uztartuz, 1783an ezagutzera eman zuten aurkikuntza burutu zuten. Hain zuzen ere, wolframioa isolatzea lortu zuten. Albisteak sona eduki zuen, eta beraien izenak ospetsu bilakatzen hasi ziren.\nPatuak beste abentura batzuk ekarri zizkien Elhuyar anaiei baina. Juan Joseren kasuan, bere zerbitzuak gehiago behar ez zituztela eta, Bogota aldera bidali zuen Indietako Ministerioak 1784an eta batez ere geografia eta geologia ikerketak burutu zituen Amerika alde horietan, harik eta 1796ko irailaren 21ean hil zen arte.\nFaustoren kasuari dagokionez berriz, Hungaria eta Austria bidali zuten aurrena, baina ez zuen askorik iraun. Mexikoko Meatzetako zuzendari nagusi izatea eskaini zioten, eta bertara egin zuen, interesgarriagoa baitzitzaion proposamena. Hogeita hamahiru urtetan zehar gauza ugari egin zituen bertan, hala nola, herrialdeko Erret Mintegia antolatzea, 1792an. Europara bueltan, Madrilen kokatu zuen bizitokia, eta bertako Meatze Eskola fundatu zuen. Hirian hil zen 1833ko urtarrilaren 6an.\nMineralek eta kimikak erakarritako zientzialariek pasioz lan egin eta hogeita hamar urte eskas zituztela euren izenak historian idatzi zituzten betiko.\nELHUYAR LUBICE, Fausto Fermín de ELHUYAR LUBICE, Juan José de


ORONOZKO ANTZINAKO ERAIKIN NOBLEAK – Baztango Udala\nORONOZKO ANTZINAKO ERAIKIN NOBLEAK\nHona hemen Oronozko jauregien arkitektura hobekien ezaugarritzen duten bi mustrak:\nArretxea jauregia: XVI. mendeko eraikuntza da, nahiz eta egun oso berritua egon. 1675ean irabazi zuen leinu-etxe izendapena, Pedro Bertiz jabeak Iruñeko Ziudadela gotortzeko lanetarako diru-emaitza egin zuenean. Etxaurrea harlandu-segidaz jantzia dago ertzetan eta beheko solairuan, hiru maila ditu eta arkuteria bikoitz nabarmena, barrualdean ate zorrotz bat ezkutatzen duena. Bigarren solairuan barroko estiloko armarri handia dago bi leihoren artean. Hauxe dago idatzia: ORONOZKO JAUREGIA. Ondo landutako zurezko hegal baten amaitzen da eraikina. Albo batean, kanpo-eskailera bat dago, hegal handi batez hornitua, eta ate txiki batera igotzen da.\nJauregia dorretxea: Zozaia auzoan dago, nukleo nagusitik hiru kilometro eskasera. XVI. mendeko eraikuntza gotikoa da, eta, garrantzi handikoa gainera, Baztango lehenengotako dorretxea baita. Bloke kubiko galanta da, harlanduz eta harlandutxoz jantzia, eta hiru solairu ditu, atikoaz gain. Atiko gainean, berriz, ertzetan ezarritako lau dorre zilindriko handi ikus daitezke, nabarmen. Atikoan bertan, zurezko agitura baten arrastoak ageri dira, egun ez dagoen urkamendi batenak, agian. Egiturari erreparatuta, trantsizio-garai batean eraikia izan zela dirudi, hots, gotorleku militarren eredutik jauregien eredurako trantsizio garaian. Caro Barojaren ustez, ordea, geroagokoa da, hormetan dauzkan hutsarteengatik eta defentsarako gaitasuna galtzen duelako.


Cantabriko Arraindegiak marka-nortasuna – Nagore Txintxurreta\nCantabriko Arraindegiak marka-nortasuna\nArraindegiari identitatea emango dion marka sortzea eskatu digute. Errotulazioaz gain, arraindegiaren dekorazioan, langileen arropan, ticketetan eta poltsetan aplikatuko da irudia.\nGAKO-IDEIA: Itsasoa iradokitzen duten kolore turkesekin eta mugimenduan dauden olatuekin sortu dut arraina. Ondoren, olatu horiek kanpoko kristal guztian jarri ditugu, biniloarekin. Horrez gain, arrantzaleen argazki zahar bat ere itsatsi dugu barruko aldean.


Kulturaz eta kultur industriaz hausnartzeko jardunaldiak antolatu ditu Azpeitiko Gaztetxeak - Urola Kostako Hitza : Urola Kostako Hitza\nKulturaz eta kultur industriaz hausnartzeko jardunaldiak antolatu ditu Azpeitiko Gaztetxeak\n'Kultura ala kultur industria?' jardunaldiak antolatu ditu Azpeitiko Gaztetxeak azaroaren 27rako eta abenduaren 4rako. Egun horietan hitzaldi bana eskainiko dute 18:00etan hasita, eta kultur ekoizpena nahiz artearen eta politikaren harremana izango dute hizpide. Kultur ekoizpena modu berri batean antolatzeko oinarriak jartzen hasteko garaia dela adierazi dute gazte asanbladako kideek, eta "hausnarketa sakon baten" aurreneko urrats gisa antolatu dituzte jardunaldiak.\nKulturaren eta kultur industriaren hitzaldi zikloaren aurkezpena. (Azpeitiko Gaztetxea)\nAzpeitiko Gaztetxeak Kultura ala kultur industria? izeneko hitzaldi zikloa antolatu du, kultur kontzepzio desberdinen eta kultur ekoizpenaren inguruan hausnartzeko. Gaztetxeko kideez gain, askotariko arte disziplinetako sortzaileek ere bat egin dute jardunaldiekin. Azaroaren 27an COVID-19 garaia, aldaketa kulturala eta kulturaren industria solasaldia eskainiko dute, 18:00etan hasita. Abenduaren 4an, berriz, artearen eta politikaren harremana izango dute hizpide, eta Artea eta politika. Historiari begirada bat hitzaldia eskainiko dute. Bi solasaldiak 18:00etan hasiko dira, eta gazte asanbladako kideek jakinarazi dutenez, saioetara bertaratzeko “ezinbestekoa” izango da osasun neurriak errespetatzea.\nKultura ala kultur industria? jardunaldiak “hausnarketa sakon baten aurreneko urrats gisa” antolatu dituztela azaldu dute gazte asanbladako kideek, COVID-19ak azaleratu dituen hainbat auzik bultzatuta: “Instituzioetatik hartutako azken neurriek kulturaren kontzepzio merkantilista eta profesionalizatzailea dute oinarri, eta sektore jakin bati soilik egiten diote erreferentzia, modu horretan erabat mugatuz esparru profesionalizatutik kanpo kokatzen diren jardunak, izan produkzio kulturalaren esparruan zein beste hainbat eremutan, kirolean kasu”.\nGaztetxeko kideen hitzetan, “kultura eta kultur industria sinonimo bezala erabiltzen dira gaur egun, eta kultur produkzioa eta kontsumoa erabat merkantilizatuta daudenez, jendeak kulturarekiko daukan pertzepzioa ere horretara mugatzen da”. Beraiek, ordea, bestelakoa aldarrikatzen dute: “Industria kulturalak proposatzen duen kultur kontzepzioaren aurrean, kultur ekoizpena eta berau modu berri batean antolatzeko oinarriak jartzen hasteko garaia dela uste dugu, besteak beste, merkatu harremanetatik at kokatzen diren ekoizpen kulturalen aldeko hautua eginez edo artista kolektibo zein norbanakoen elkartasun sareak sortuz. Gaiaz elkarrekin hausnartzeko antolatu ditugu jardunaldiak”.\nHona hemen Azpeitiko Gaztetxearen irakurketa osorik:\nItxialdia, herriarteko mugikortasuna mugatzea, etxeratze agindua, talde handietan biltzeko debekua… Azken hilabeteotan gure egunerokotasuna zein gure jardun politikoa hankaz gora jarri dituzten neurri ugari inposatzen dihardute instituzio burgesek. Neurri horiek osasun krisialdiari aurre egiteko hartutakoak direla diote, eta beraz, aldi baterakoak dirudite, behin behinekoak. Baina errealitatea bestelakoa da: neurri horiek modernizazio kultural prozesu askoz zabalago baten baitan kokatu behar ditugu. Aldaketa guzti hauek etorkizunean hartuko duten forma zehatza zein izango den esatea zaila den arren, gizarteko esparru guztietan errotzea posible dela esatea eta mahaigaineratzea ezinbestekoa da.\nIzan ere, bizitzen ari garena ez da osasun krisi baten kudeaketa; krisi ekonomiko baten kudeaketaren ondorio zuzenak pairatzen ari gara. Eta ongi dakigun bezala, edozein krisi ekonomikok aldaketa estruktural batzuen ezarpena eskatzen du nahitaez, birmoldatze horiek ekoizpen prozesuan zein gizarteko beste esparru guztietan eragin zuzena izanik. Hau da, aldaketa horiek gure egunerokotasuna etengabe berrantolatzen duten patroi kulturalak sortzen dituzte. Alde batetik, kontrol sozialerako teknologiaren garapenaren eta askatasun politikoen deuseztapenaren (sozializazio esparruen mugatzea, biltzeko debekua, mugimendu askatasunaren mugapena…) bidez; eta, bestetik, gure bizitza sozialaren berrantolaketa sakon baten bitartez. Pobreziaren hazkunde etengabea, langabeziaren igoera, oinarrizko beharrizanak bermatzen dituzten zerbitzuetan murrizketak, industria kulturalaren eta masa kulturako produktuen garapen izugarria, etab. Guzti horiek datorren agertoki politiko eta sozial berrirako oinarriak ezartzeko ezinbesteko interbentzio mekanismoak dira.\nKultura eta kultur industria sinonimo bezala erabiltzen dira gaur egun, eta kultur produkzioa eta kontsumoa erabat merkantilizatuta daudenez, ondorio gisa kulturarekiko daukagun pertzepzioa ere horretara mugatzen da. Kultur produkzioa eta kontsumoa momentu oro merkatuaren baitan mugitzen diren modu berean, kulturaren kudeaketa sozial zein instituzionala ere marko horren barnean kokatzen dira, merkatu harremanen pean erabat. Horren adibide dira pandemia egoera honetan hartu diren neurri eta inposatu diren debeku guztiak: profesionalak ez diren kolektiboek zein pertsonek beren jarduna aurrera emateko debekua, kultur ekitaldien aforoa nahiz iraupena mugatzea, sozializazio esparruen kriminalizazioa… Instituzioetatik hartutako neurri horiek kulturaren kontzepzio merkantilista eta profesionalizatzailea dute oinarri, eta sektore jakin bati soilik egiten diote erreferentzia, modu horretan erabat mugatuz esparru profesionalizatutik kanpo kokatzen diren jardunak, izan produkzio kulturalaren esparruan zein beste hainbat eremutan, kirolean kasu.\nIndustria kulturalak proposatzen digun kulturaren kontzepzioaren aurrean, argi diogu: kulturaz hitz egiten dugunean ez gara gizarteko gainerako esparruetatik at kokatzen den kultur industria merkantilizatuaz ari. Ekoizpen kulturalak berau sortzen den testuinguruari erantzuten dio, berau ekoizten duen talde sozialak mundua ulertzeko eta bertan jarduteko duen moduari, hain zuzen. Ikusi besterik ez dago azken urteetan kultur industriak gazteon idiotizazioan izan duen eragina. Horren aurrean, uste dugu kultura terminoaren kontzepzio zabalago baten hautu politikoarekin batera kultur ekoizpena eta berau antolatzeko modu berri baterako oinarriak jartzen hasteko ordua dela, merkatu harremanetatik at kokatzen diren ekoizpen kulturalen aldeko hautua eginez, artista kolektibo zein norbanakoen elkartasun sareak sortuz, ekoizpen kulturalak izan dezakeen funtzio politikoaren inguruan hausnartuz, eta abar.\nBeraz, Azpeitiko Gaztetxetik, agente politiko eta kultural bezala, ezinbestekoa deritzogu testuinguru orokor honetan nahiz datozen hilabete zein urteetan emango diren aldaketa kulturaletan eta kultur produkzioaren esparruan industria kulturalak izango duen paperaren inguruan hausnartzea. Izan ere, burgesiak masa-kulturako produktuen zein komunikabideen bidez egoera honetan langile klasearen gainean gogor interbenitzeko ahalmena dauka; industria kulturala ezinbesteko papera jokatzen ari da langile klasearengan ulermen marko dominantea ezartzeko.\nHorregatik gonbidatzen zaituztegu azaroaren 27an hasita bi aste iraungo duen hitzaldi ziklo honetan parte hartzera, eta modu horretan, bizi dugun testuinguruaren eta kulturaren inguruan hausnartu eta eredu berrien eraikuntzaren lehen oinarriak jartzera.


“Amaierara arte bilatu dugu garaipena” | Athletic Club\nHasieraAlbisteak“Amaierara arte bilatu dugu garaipena”\n“Amaierara arte bilatu dugu garaipena”\nGaritanok balioa eman dio lortutako puntuari “Vila-realena bezalako zelai zail batean”, baina taldeak azken jokaldira arte 3 puntuak bilatu dituela azpimarratu du\nGaizka Garitanok agerraldia egin du Zeramikaren estadioko prentsa aretoan, Athleticek Vila-realen aurka bana berdindu ostean.\nEntrenatzaile zuri-gorriak bere jokalariek egindako lana goraipatu du: “Pena da garaipena lortu ez izana, baina Vila-realena bezalako zelai zail batean lortutako puntua baloratu behar da. Taldeak kanpoan irabazteko duen gogoa erakutsi du, ez gara puntuarekin konformatu eta garaipena amaierara arte bilatu dugu”.\nGaritanok lehoien lehen zatia nabarmendu du: “Ondo jokatu dugu futbolean eta gehiago izan gara. Bigarren zatian gehiago sakatu dute eurek, talde bikaina dira. Baina azken 15 minutuetan gora egin dugu garaipenaren golaren bila. Puntu garrantzitsua lortu dugu zelai zail batean”.


Skate parkeko errege gaztea - Busturialdeko Hitza : Busturialdeko Hitza\nSurfa egiten izandako ezusteko txiki batek bultzatu zuen Ian Ponciano bermeotarra skatean aritzera. 12 urte ditu, eta Sao Paulon egin duten Munduko Skate Txapelketatik itzuli berri da.\nIan Poncianno skater bermeotarra\nHiru munduko txapelketa, 12 urte eta talentu handia. Geratu daitezela datuok argi. Ian Ponciano gazte bermeotarrak DBHra egin du salto, baina eguneko eskolak bukatzeagaz batera, ikasle izatetik maisu izatera igarotzen da herriko skate parkean; pistako erregea da.\nPatinete gainean malabarista itzela da Ponciano, baina ez zen afizio hutsagatik kirol horretan hasi, ezusteko txiki batek eraginda baizik: “Txikitan surfa egitea gustatzen zitzaidan, eta ondo moldatzen nintzen. Behin, olatu handi batek aurretik eraman ninduen, eta amari zera esan nion: erosi iezadazu skate bat, mesedez, horrela ez naiz itoko”.\nOrdutik bermeotarrak ez dio lurzoru gainean entrenatzeari utzi, nahiz eta itsasora ere noizean behin sartzen den: “Batzuetan nekatu egiten naiz horrenbeste patinatzeaz, eta Mundakako Gudari Caribe surf eskolako Dennygaz joaten naiz olatuak hartzera. Terapia bat da niretzat”.\nBermeoko skate parkean ikasi zuen skatean, “akademietara joan gabe”, eta aita izan du beti entrenatzaile. Behinola, herriko skate parkean txapelketa bat zegoela ikusi zuen, eta parte hartzera animatu zen: “Asko gustatu zitzaidan, eta amari esan nion ea posible litzatekeen beste lehiaketa batzuetan ere izena ematea. Eta gaur arte”.\nMunduan barrena. Sao Paulon (Brasil) irailaren 10etik 15era bitartean antolatu duten Munduko Skate Txapelketatik iritsi berri da Ponciano Bermeora, eta 2020ko Tokioko Joko Olinpikoetan egon nahi du: “Sao Paulon 100 lehiakidetik 43.a izan naiz, baina oraindik ere Tokion izateko txapelketa gehiagotan aritu behar naiz puntuak eskuratzen. Bertan egotea gustatuko litzaidake, baina arraroa egiten zait, izan ere, 13 urte baino ez nituzke izango”.\nBrasilen gustura sentitu da skaterra, iaz Txinan egin zuten historiako lehen Munduko Skate Txapelketan (34.a izan zen) baino emaitza kaxkarragoa lortu badu ere: “Mugimendu berriak probatu ditut, arriskatu egin naiz, ez neukan-eta ezer galtzekorik. Ez zaizkit oso ondo atera, baina berdin zait, pozik nago”. Aurretiaz, Suedian half pipe diziplinan 18 urtez azpikoetan hirugarren sailkatu bazen ere, park modalitatean lehiatu da bai Txinan zein Brasilen.\n“2020an egingo dituzten Tokioko Joko Olinpikoetan egotea gustatuko litzaidake”\nPonciano Bermeoko skate parkean\nMaila absolutuan lehiatu du Poncianok, “kirol berria” baita oraindik ere instituzionalki, eta arlo askotan auzi funtzional asko finkatu edo zehaztu barik daude, adibidez, sailkapenak: “Espainiako entrenatzaileak zuzenean eraman nau munduko txapelketara, eta han bakarrik eskuratu ahal izan ditut Tokion postu bat ziurtatzeko beharrezko puntuak. Beste lehiakide asko, aldiz, beste txapelketetan aritu dira, eta parte hartzea txikiagoa izanik, puntuak lortzea errazagoa izan dute. Hala, nik baino puntuazio txikiagoa daukaten skater asko sailkatuta omen daude jada”.\nZiurgabetasuna da nagusi skate munduan. Lehen aldiz izango da kirol olinpiko datorren ekitaldian, baina nahasmendua da nagusi, orain arte “kirol hiritarra” izan baita. Kirolaria eta familia ez daude bakarrik, ordea. Goi mailako euskal kirola babesteko eratutako Basque Team fundazioaren laguntza daukate, arlo teknikoan zein ekonomikoan.\nZailtasunak nonahi. 12 urtegaz, mundua ezagutzeko aukera izan du, baina bakarrik joan behar izan du atzerrira, Espainiako Federazioak ez baitie kirolarien gurasoei seme-alabekin batera joaten uzten. Etxekoen babes falta handia sumatzen du bidaiotan, konfiantzazko norbait ondoan izatearen hutsunea: “Entrenatzailea eta gainerako kirolariak eduki ditut aldamenean, baina ez dira etxekoak, ezagunak bakarrik. Gurasoak nigaz etortzea gustatuko litzaidake”.\nPonciano mugimenduak entrenatzen\nTxinara egindako bidaian, gainera, zailtasun komunikatiboak izan zituela nabarmendu du. Izan ere, ohikoak diren zerbitzu asko zentsuratuta dituzte, eta herrialdetik kanpo daudenekin harremanak izatea oso zaila da. “Gogorra izan zen niretzat, baina baita gurasoentzat ere”. Brasilen erosoago sentitu dela dio, nahiz eta denbora gehiegi eman duten taldekoek hoteletan: “Aspergarriak egiten zaizkit bidaiak, nahiz eta jaten nagoenean asko gozatzen dudan”.\nArazo nagusia baina, herrian dauka mutikoak. Mordor-en bizi dela dio txantxetan; “euri asko egiten du Bermeon, inon baino gehiago”. Skate parkea bustitzen denean Galdakaora joan behar izaten du entrenatzera: “Ordubete behar dugu joateko, eta beste horrenbeste bueltatzeko. Gasolina asko gastatzen dugu. Lau orduko entrenamenduak egiten ditut normalean, baina Galdakaora joan-etorria egiten dugunean bidaiak berak bi kentzen dizkit”.\n“Erraztasunak izanda, kirol honetan aurrera egingo lukete herriko gazte gehiagok”\nBermeoko skate parkeak ez dauka sabairik, beraz, neguan praktika gutxi egiten du Poncianok, baina baita herriko beste neska-mutil askok ere. Gaztetxoenek arratsaldeak non pasa ez dituztela kexu da, eta irtenbidea metro gutxi batzuetara dagoela ohartarazi du. “Abandonatuta dagoen estalitako igerileku bat daukagu hemen bertan, baina Bermeoko Udalak ez du interesik gunea berriztu eta guri jolaserako behar moduko toki bat eraikitzeko. Dirurik ez duela dio etengabe, eta aitzakia horri jarraituta, ez du ezer ere egiten”.\nBermeon skatearekiko zaletasuna betidanik egon dela dio Brasildik etorri berria denak, baina «hutsik dagoen eraikin hori» erabilgarri bihurtuz gero, bera bezalako gazte gehiago egongo liratekeela uste du: “Kasu partikular bat naiz, beharbada, baina ziur erraztasunak jarriz gero haur gehiagok izango lituzketela kirol honetan aurrera egiteko aukerak”.


Bizkaiko Txakolina | Bizkaiko Txakolinak bere Txakolinaren Eguna ospatu du\nBizkaiko Txakolinak bere Txakolinaren Eguna ospatu du\n06 Apr Bizkaiko Txakolinak bere Txakolinaren Eguna ospatu du\nPosted at 11:02h in Ekitaldiak by bizkaikotxakolina\nBizkaiko Txakolinak bere Txakolinaren Eguna ospatu zuen Bilboko Café Antzokian pasa den apirilaren 5ean. Jai honetan urtero aurkezten zaio gizarteari azken uztako txakolina.\nBertan egon dira Bilboko alkatea den Juan Mari Aburto; Ana Otadui, Batzar Nagusietako lehendakaria; Xabier Otxandiano, Ekonomi Garapen, Merkataritza eta Enplegu Saileko Zinegotzi Ordezkaria; Txema Pérez eta Jose Ramon Taranco, Laboral Kutxakoak; Bizkaiko Txakolinaren enbaxadoreak diren Marta Acilur eta Julio Alegria baita ere upategietako nagusi, ekoizle eta Kafe Antzokia bete duten beste gonbidatu guztiak.\nEkitaldia Iñaki Aretxabaleta eta berak zuzendutako Kontseilu Arautzailearen agurra izan da, beraien agintearen amaieran. Bere diskurtsoan, Aretxabaletak gogoratu ditu Bizkaiko Txakolinak aurre egin behar izan zituen zailtasun guztiak, krisi garaian. Jatorrizko Deitura barruan dauden guztien laguntza eskertu du eta bere kudeaketaren balantzea egin du. Nabarmendu du Kontseiluak egindako lana Bizkaiko Txakolinaren benekotasuna bermatzeko. Baita ere azpimarratu du HAZIk eta Bizkaiko Txakolinak mahatsaren jatorria bermatzeko egindako elkarlana. Kalifikazio prozedura berria martxan jartzea eta Dastaketa Batzorde berri baten antolaketa ere gogoratu ditu.\nPeli Manterolak, Eusko Jaurlaritzako Elikagaien Kalitate eta Industriako zuzendariak, nabarmendu du Bizkaiko Txakolinak azken urteotan gourmet maila lortu duela bere kalitate ezin hobeari esker.\nGogoratu du sektorean ideia berritzaileak garatzeko, eta sustapenerako, merkaturatzerako eta esportaziorako Eusko Jaurlaritzak duen tresna guztiak Bizkaiko Txakolinaren eskura daudela.\nElena Unzueta, Iraunkortasuna eta Ingurune Naturala Zaintzeko foru diputatuak, Foru Aldundia eta Bizkaiko Txakolinaren elkarlana goraipatu du eta laguntza guztiak mantenduko direla esan du.\nUnzuetak gogoratu du Zallako frutagintza estazioan egiten den ikerkuntza lana, baita ere Aldundiak Bizkaiko Txakolinari ematen dizkion laguntza zuzenak. “Sektorearekin batera jarraituku dugu lanean, bere sustapenari laguntza ematen jarraituko dugu, Bizkaiko Txakolinak etorkizuna eduki dezan, bere kalitatea hobetzeko eta merkatu berrietara zabaltzeko”, esan zuen\nEMAKUMEZKOEN ATHLETIC ETA EVA MENA, ENBAXADORE BERRIAK\nHitzaldien ondoren enbaxadore berrien izendapenaren ordua heldu zen. Emakumezkoen Athletic eta hiri artista den Eva Mena izan ziren izendatuak. Eli Ibarrak, Vanesa Gimbertek eta Erika Vazquezek ordezkatu zuten Athletic. Eva Menak berriz, graffiti bat egin zuen zuzenean eskenatoki bertan\nARDO DOTORE ETA DISDIRATSUA\nJon Andoni Rementeria, Muxikako Remenetxe jatetxekoa, zeremonilari moduan, María Herrero, Tolosako Saikin 2koa, eta Alvaro Tobalina, Gasteizko Andere jatetxekoen laguntzaz, izan ziren 2016ko uztako Bizkaiko Txakolina aurkezteko arduradunak.\nAditu hauen iritziz , 2016ko Bizkaiko Txakolina ardo dotorea, disdiratsua eta garbia da. Fruitu eta belar usainduna eta mikaztasun gustagarrikoa.\nJoandako guztiak topa eginez eta musika lagun zutela amaitu zen aurtengo ekitaldia.


Free chat Halton. Ausazko arrotz doan txateatu berehala Halton tik.\nFree chat Halton\nOngi etorri Chatroulette HaltonEdozein lekutan, munduko pertsona aleatory bat konektatzeko. Chatroulette Halton dezakezu honako aukeren artean aukeratu:- Guztiak pertsona mota Halton doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nHalton hirien zerrenda:


Tomateen oparotasunaren abiapuntua: oasi genetikoak - Zientzia Kaiera\nGaur egun kontsumitzen ditugun tomateen artean aniztasun handia egon arren, azterketek erakutsi dute oso oinarri genetiko urrian abiatu zirela barietate horiek. Zorionez, nekazariak oso adi egon ziren mutazioei.\nFruta dendan edo supermerkatuan sartzen zaren hurrengoan, arren, erakutsi ezazu errespetu pixka bat: benetako heroien aurrean zaude. Ez, oraingoan ez gara ari dendariei buruz —gehienek heroitasun puntu bat badute ere, bai—. Tomate eta bananei buruz ari gara.\nHain egunerokoak izateagatik, askotan ahaztu egiten zaigu fruta horiek bizirik irautea lortu duten heroi txikiak direla. Istorio honetan, super-gaizkileak Fusarium oxysporum izena du, eta izugarrizko triskantzak egiten ditu laborantza askotan —ez ahaztu, arren, hau lizentzia literarioa dela: onddo gizajoak bizirautea eta ondorengoak bermatzea baino ez du nahi, guk guztiok bezala—.\n1. irudia: tomatea eguneroko jakia da orain askorentzat, baina, beste laborantza landare asko bezala, nekazariek egindako aukeraketen istorio luze bat du atzean. (Argazkia: Immo Wegmann – Unsplash lizentziapean. Iturria: Unsplash.com)\nBananen kasuan, Cavendish motako barietatea onddo horren aurrean nagusitu zen, duela hamarkada batzuk luze eta zabal hedatuta zegoen Gros Michel barietatea hondoratu zen bitartean. Tomateen kasuan, Raf barietate espainiar ezagunari hortik datorkio izena, hain justu: Resistente al Fusarium.\nBiak ala biak, tomate zein bananak, oso desberdinak dira jatorrizko basa ahaideekiko. Bananen kasuan, basa barietateak haziez beteta daude. Tomateen kasuan, oso txikiak dira, diametroan zentimetro baten ingurukoak, eta guztiak dira borobilak eta gorriak. Gaur egun, ordea, merkatuetan tamaina eta forma desberdinetakoak daude, eta kolorean ere alde nabarmena egon daiteke.\nOparotasun hau, ordea, ez da beti horrelakoa izan. Baina tomateen bilakaera jarraitzea ez da kontu erraza, are gehiago kontutan izanda arrasto arkeologikoek ezer gutxi esan ahal digutela haien historiari buruz. Alabaina, ikertzaile talde bat horien analisi genetiko eta morfologikoan oinarritu da tomatearen etxekotzearen historia berreraikitzen saiatzeko.\nTraditom izeneko proiektuaren baitan egin dute ikerketa hori. Bertan, Europan landu izan diren 1254 tomate barietate ikertu dituzte. Journal of Experimental Botany aldizkarian argitaratutako emaitzak aztertuta ondorioztatu dutenez, Europako nekazariak gai izan ziren aniztasun handia lortzeko berez nahiko mugatua zen gene dibertsitate batean abiatuta.\nEgileek ikerketa horren gaineko xehetasun osagarriak eman dituzte The Conversation atarian argitaratutako artikulu batean, Jose Blanca eta Joaquin Cañizares Valentziako Unibertsitate Politeknikoko ikertzaileen eskutik.\nBertan azaldu dutenez, orain arte zabalduen egon den hipotesiak dio tomatea Mexikon etxekotu zela. Halere, eta kontuan izanda Peruko eta Ekuadorreko Andeetako goi oihanetan dagoela laborantza tomateen dibertsitate handiena, proposatu dute Mexikotik eremu horretara mugitu zela belar txar gisa; bertan etxekotu bide zuten eta, ondoren, berriro bueltan eraman zen Mexikora, oraingoan laborantza landare gisa. Zantzu genetikoek hori iradokitzen dute.\nXVI. mendetik aurrera Ameriketatik Europara eraman zuten ondoren, bereziki Espainiara eta Italiara. Halere, jatorrizko lurraldean zeuden barietateen lagin bat baino ez zen esportatu, eta horrek, noski, ezinbestean aniztasun genetikoaren galera ekarri zuen, kanpoan utzi zirelako hainbat eta hainbat aukera genetiko. Horren emaitza da Europako barietateen azterketaren ondoren aurkitu duten urritasun genetikoa.\nEuropan elikagai berriak izan zuen ibilbidearen hasiera, gainera, ez zen oso oparoa izan: bereziki herri xehearen artean kultibatu zen, baina goi mailako klase sozialetan ez zen estimatua izan. Gaur harrigarria egiten bazaigu ere, mende askotan medikuek uste zuten fruta eta barazkiak ez zirela oso osasungarriak.\nHalere, beste landare askorekin historian egin den bezala, denborarekin nekazariek askotariko kolore, forma, tamaina eta testurak lortu dituzte tomateetan, barietate andana sortuta. Gogoratu beharra dago aniztasuna ez dela soilik gustu kontua. Gaitz berriei edota klima aldaketari aurre egiteko oso komenigarria izan daiteke alternatiben aukera zabala eskura izatea, arazoak sortzekotan, ahalik eta landare mota egokiena erabili ahal izateko. Norabide horretan, mundu osoan mota askotako hazi bankuak daude, normalean hedabideetan Svalbardeko hazien ganga agertzen ez bada ere.\nIkertzaileek bi barietate multzo identifikatu dituzte Europan: Espainiakoa eta Italiakoa, eta baita bi eremu hauen arteko hibridazioetatik sortutako hirugarren multzo bat ere. Hortaz, azken hau modernoagoa da.\n2. irudia: gaur egun tomate barietate asko dago ortu eta merkatuetan, baina horiek nahiko abiapuntu genetiko urritik abiatu dira. (Argazkia: Vince Lee – Unsplash lizentziapean. Iturria: Unsplash.com)\nMediterraneo inguru hau bigarren mailako aniztasun gune bilakatu zen —Nikolai Vavilov genetistak etxekotutako landaretarako zehaztu zituen zortzi aniztasun guneetatik ondoren sortutakoa, hain justu—.\nGaur egun merkatuan dauden barietate gehienak eremu horietan lortu ziren. Alabaina, lortu ziren barietate tradizional horietako gehienak jada ez dira ereiten, edo oso merkatu txikietan baino ez dira lantzen.\n“Bi tomate landare ausaz aukeratuz gero, ikusiko dugu sekuentzia genetiko ia berdinak dituztela”, azaldu dute. “Halere, basamortu genomiko horretan, oasi bakar batzuk badaude. Genoma zati txiki horietan, oso desberdinak diren sekuentzia genomiko batzuk azaltzen dute zenbait barietatek”. Erantsi dute eremu horietako asko intereseko ezaugarriei lotuta agertzen direla: hala nola fruituaren forma edo tamaina kontrolatzen dituztenak. “Bai basamortu handia zein oasi txikiak, biak ala biak izan ziren nekazarien hautespenak egindako zizelkatzearen emaitza”, laburbildu dute, poesia kutsu batekin.\nEuropako barietateetan aldakortasun handia duten 298 gene eremu aurkitu dira. Horietako asko bat datoz nekazariek egindako hautespenetan faboratu diren ezaugarri morfologikoekin. Izan ere, mutazioei adi egon ziren nekazariak. Kasurako, nor izeneko mutazioak tomateak usteltzeko denborak dezente luzatzea ahalbidetu zuen. Beste mutazioetako bat CLAVATA3 geneari dagokio: fruitu handiagoak eta irregularrak sortzen ditu.\nEuropako merkatuetan izan zuen bilakaerari dagokionez, egileek gogora ekarri dute hasieran denboraldiko kontsumoa zela tomateena. Negutegiak agertu baino lehen, gainera, zaila zen klima hotzetan tomateak kultibatzea, eta fruituak ez ziren luzaroan kontserbatzen.\nIndustria iraultzarekin batera etorri zen garraiobideen garapenari esker errazagoa izan zen fruta eta barazkiak garraiatzea, eta Maria bainu moduko kontserbazio teknika berriak edota lata metalikoen agerpena oso lagungarriak izan ziren. Bestetik, hazien lanketa modu profesionalean egiten hasi zen, eta XX. mendearen hasieran berriro basa barietateen bila hasi ziren, modu antolatu batean aniztasun gehiago eskuratzeko. Bide horretatik, gene erresistenteak lortu ziren.\nJoan-etorriko bidaia izan da hobekuntza hauena, eta tomate barietate tradizionaletan ere mantendu dira. Egiaztatu dutenez, aztertu dituzten barietate tradizionalen %25ean daude gaitzen aurrean erresistente diren geneak, eta horiek barietate komertzialetarako egindako hautaketa profesionalen ondorio dira.\nDena dela, argi dago tomatearen historia ez dela orain bukatuko, horren gaineko ikerketa eta saiakera asko egiten direlako oraindik. Zentzu honetan, eta beren beregi aipatu gabe, transgenikoen aldeko aldarria egin dute egileek. Laborantzak hobetzea ahalbidetuko duen “edozein teknologia” erabiltzeko beharra azpimarratu dute, nekazaritzak ingurumenean duen inpaktua ahalik eta gehien gutxituz. “Tamalez, zio ideologikoengatik tresnak alboratzeko Europan hartu dugun alternatibak gosetea dakar, bai eta baliabide naturalen alferrikako suntsiketa ere”, erantsi dute.\nBlanca, Jose et al. (2022). European traditional tomatoes galore: a result of farmers’ selection of a few diversity-rich loci. Journal of Experimental Botany, erac072. DOI: https://doi.org/10.1093/jxb/erac072\nArgitalpen-data: 2022/05/11 · Atala: Dibulgazioa, Kolaborazioak\nJuan Ignacio Pérez Iglesias Txakurrak, beste animalia etxekotu batzuk bezala, segur aski komentsalismo harremanen bidez elkartu ziren gizakiekin. Ez dakigu […]\nAsteon zientzia begi-bistan #393 – Zientzia Kaiera\n[…] Ikertzaile talde batek analisi genetiko eta morfologikoak egin ditu tomate barietate ugaritan, tomatearen etxekotzearen historia berreraikitzen saiatzeko. Zehazki, Europan landu izan diren 1254 tomate barietate ikertu dituzte. Azaldu dutenez, tomatea Mexikon etxekotu zen, eta ondoren, Peruko eta Ekuadorrera zabaldu […]


ULMA Construccionek Peruko filiala finkatu du — Begira - Ulma aktualitatea\nULMA Encofrados Perú SAk 2001ean ekin zion jarduerari. Lima hirian dagoen plantaren bitartez, filial hau modernitatearen eta konfiantzaren erreferentzia bilakatu da Peruko eraikuntzaren merkatu lehiakorrean. Gaur egun merkatuaren % 75eko liderra da aldamio, enkofratu eta apeoen salmenta eta alokairuari dagokionez, eta obra bakoitzerako ingeniaritzako soluzioak eskaintzen ditu. ULMA Encofrados Perú SAk 2001ean ekin zion jarduerari. Lima hirian dagoen plantaren bitartez, filial hau modernitatearen eta konfiantzaren erreferentzia bilakatu da Peruko eraikuntzaren merkatu lehiakorrean. Gaur egun merkatuaren % 75eko liderra da aldamio, enkofratu eta apeoen salmenta eta alokairuari dagokionez, eta obra bakoitzerako ingeniaritzako soluzioak eskaintzen ditu.\nULMA Encofrados Perú SAk 2001ean ekin zion jarduerari. Lima hirian dagoen plantaren bitartez, filial hau modernitatearen eta konfiantzaren erreferentzia bilakatu da Peruko eraikuntzaren merkatu lehiakorrean. Gaur egun merkatuaren % 75eko liderra da aldamio, enkofratu eta apeoen salmenta eta alokairuari dagokionez, eta obra bakoitzerako ingeniaritzako soluzioak eskaintzen ditu.\nULMA Encofrados Perú SAk 2001ean ekin zion jarduerari. Lima hirian dagoen plantaren bitartez, filial hau modernitatearen eta konfiantzaren erreferentzia bilakatu da Peruko eraikuntzaren merkatu lehiakorrean. Gaur egun merkatuaren % 75eko liderra da aldamio, enkofratu eta apeoen salmenta eta alokairuari dagokionez, eta obra bakoitzerako ingeniaritzako soluzioak eskaintzen ditu.ULMA Encofrados Perú SAk 2001ean ekin zion jarduerari. Lima hirian dagoen plantaren bitartez, filial hau modernitatearen eta konfiantzaren erreferentzia bilakatu da Peruko eraikuntzaren merkatu lehiakorrean. Gaur egun merkatuaren % 75eko liderra da aldamio, enkofratu eta apeoen salmenta eta alokairuari dagokionez, eta obra bakoitzerako ingeniaritzako soluzioak eskaintzen ditu.\nULMA Encofrados Perú SAk 2001ean ekin zion jarduerari. Lima hirian dagoen plantaren bitartez, filial hau modernitatearen eta konfiantzaren erreferentzia bilakatu da Peruko eraikuntzaren merkatu lehiakorrean. Gaur egun merkatuaren % 75eko liderra da aldamio, enkofratu eta apeoen salmenta eta alokairuari dagokionez, eta obra bakoitzerako ingeniaritzako soluzioak eskaintzen ditu.ULMA Encofrados Perú SAk 2001ean ekin zion jarduerari. Lima hirian dagoen plantaren bitartez, filial hau modernitatearen eta konfiantzaren erreferentzia bilakatu da Peruko eraikuntzaren merkatu lehiakorrean. Gaur egun merkatuaren % 75eko liderra da aldamio, enkofratu eta apeoen salmenta eta alokairuari dagokionez, eta obra bakoitzerako ingeniaritzako soluzioak eskaintzen ditu. ULMA Encofrados Perú SAk 2001ean ekin zion jarduerari. Lima hirian dagoen plantaren bitartez, filial hau modernitatearen eta konfiantzaren erreferentzia bilakatu da Peruko eraikuntzaren merkatu lehiakorrean. Gaur egun merkatuaren % 75eko liderra da aldamio, enkofratu eta apeoen salmenta eta alokairuari dagokionez, eta obra bakoitzerako ingeniaritzako soluzioak eskaintzen ditu.


Ekainaren 2an jakingo dugu zeintzuk diren EUSPOTeko irabazleak –\nSari banaketa ekitaldia Aretxabaletako Arkupe kultur etxean izango da, ekainaren 2an, 19.00etan.\n2022ko edizioak oso parte hartze handia izan du; iaz baino 8 spot gehiago aurkeztu dira, guztira 95.\n“Zergatik lan egin kooperatiba batean?” izenpean spotak animatu behar izan ditu gazteak kooperatibismora gerturatzen eta kooperatibismoa balioan jartzen.\nPublikoaren sarirako 700 boto baino gehiago jaso dira.\nSpot guztiak ikusgai:\nAurten ere Euskal Herriko leku askotan landu dituzte spotak: Urruña, Arrigorriaga, Durango, Donostia, Gasteiz, Getxo, Legazpi, Bermeo, Sopela, Arrasate, Beasain, Oñati, Errenteria, Aretxabaleta, Bergara, Azkoitia, Ataun, Idiazabal, Eskoriatza, Aramaio, Leintz Gatzaga… Eskerrik asko guztiei, eta zorte on!!\nSari banaketa ekitaldia ekainaren 2an Aretxabaletan\nAretxabaletako Arkupe kultur etxean izango da sari banaketa ekitaldia. Beñat Arizabaleta musikariak aurkeztuko du sari banaketa eta bere musikarekin ere gozatu ahal izango dugu. Sarrera irekia izango da eta ekitaldi ostean luntxa egingo da.\n3.000 euro baino gehiago saritan. Sei sari banatuko dira.\nPublikoaren sarirako 700 boto baino gehiago\nPublikoaren boto gehien dituen spotak 500 euro jasoko ditu. 4 egunetako epean 700 boto baino gehiago jaso dira aurten.\n400 ikasle sormenari buruzko formazio saioetan\nAurten ere antolakuntzak ikus-entzunezko publizitatearen gaineko formazioak eskaini ditu Euskal Herriko ikastetxeetan, spot egileen harrobia indartzeko asmotan. Formazio saioen helburua izan da gazteei sormenaren eta publizitatearen inguruan izan dezaketen sena sustatzea eta lehiaketan parte hartzera animatzea. Azken urteetan 4.000 ikasle baino gehiagok jaso dituzte Euspoteko formazio saioak Euskal Herriko hezkuntza zentro ezberdinetan.\nAurten Euskadiko Kooperatiben Goren Kontseilua izan da babesle nagusia. Erakunde publiko bat da, eta euskal administrazio publikoei aholkua ematen die kooperatibismoarekin loturiko gai guztien inguruan. EAEko ordenamendu sozioekonomikoaren erregimen legal eta instituzionala hobetzeko laguntza ematen du. Euskal kooperatibetan sortzen diren auzi-gaietan esku hartzen du, arbitraje, bitartekotza edota adiskidetze-prozeduren bidez. Gaur Euskadiko kooperatiben erakunde nagusia da.\nEuskadiko Kooperatiben Goren-kontseilua.\nInstragameko zozketan 1.700 parte hartzaile\nNabarmentzekoa da aurten Instagramen egin den zozketa. DJI OM 4 SE egonkortzailea zozketatu da eta 1.700 pertsona baino gehiagok parte hartu dute. Irabazlea Oihane Belategi izan da. Zorionak!!\nekainak 2, euspot, sari banaketa


Haur literaturaren aberrikoa | Kultura | Berria\nHILBERRIA. Xabier P. Docampo\nHaur literaturaren aberrikoa\n«Idazle egin nintzen nire eta nire ondokoen memoria dudalako, hizkuntza eta haurtzaroa bizi ditudalako, gizakiaren bi aberriak diren neurrian» Hizkuntza eta haurtzaroa. Biak bizi izan zituen Xabier P. Docampok, eta aberri ere bilakatu zituen, hamaika liburutan erakutsi zuenez. Xabier Puente Docampo (Rabade, Lugo, Galizia,1946), galizierazko literaturako ahotsik pertsonalenetakoa, handienetakoa eta sari gehien lortutakoa atzo hil zen, Coruñan. 72 urte zituen, eta zertxobait umezurtz utziko zituen bere liburuekin disfrutatu zuten haur, gazte eta helduak.\nJoan den urtearen hondarrean argitaratu zuen Docampok bere azkeneko lana, A nena do abrigo de astracán, 36ko gerraren ondorengo urteetan girotutako istorioa, faxismoaren eskuak eta zangoak nola hedatzen ziren erakusten duena. Helduentzako lana zen, edo, gutxienez, heldueentzako bilduma batean kaleratu zuten liburua, Docamporen literaturak adar asko zituen seinale. Irakaslea, aktorea, gidoilaria, galiziaeraren eta kulturaren sustatzailea, eta ipuin kontalaria. Hori guztia izan zen Docampo, baita idazlea ere. Idazle oparoa, gainera, nahiz eta ez zen argitaratzen hasi 40 urte izan arte.\nIrakaskuntza izan zuen alderdi horien guztien nolabaiteko akuilu. 1980ko hamarkadaren hasieran, pedagogia irauli zuten mugimenduei lotu zitzaien, batik bat, Nova Escola Galegari, Francoren diktaduraren ostean irakaskuntza demokratizatzeko eta galegizatzeko sortutako plataformari. Hala, eskolak eman zituen Galizian bertan, baina baita handik kanpo ere, betiere hizkuntza, literatura eta ahozko tradizioa ardatz zituela.\n1980ko hamarkadaren erdialdean hasi zen argitaratzen Docampo: O misterio das badaladas (1986), Un ollo aberto e outro sen cerrar (1986), A chave das noces (1988), O pais durminte (1993), eta 1994an iritsi zitzaion erabateko oihartzuna Cando petan na porta pola noite argitaratu zuenean —Koldo Izagirrek itzulia argitaratu zuen Elkarrek euskaraz bi urte geroago: Gauez ate joka datozenean—. Lan hartan, ahozko tradizioaren oihartzunak ageri ziren, beldurrezko lau istorioren bitartez transmitituak. Lan hark Galiziako Kultura Ministerioaren saria eman zion, baita Espainiako Sari Nazionala ere, baina horiek baino inportanteago, Docampo milaka irakurleren etxeetan sartu zen. Eta galizieraz idatzitako literatura zabaldu zuen bere eremu geografikotik kanpo.\nDocamporen literaturan gurutzatzen dira misterioa, suspensea, abentura eta emozioa, eta ez dira harritzekoak idazleak berak ikur edo totem gisa aipatu zituen bi idazle: Robert Louis Stevenson eta Alvaro Cunqueiro. Ramon Nicolas kritikariak egin zion galdetegi batean, berriz, bere buruaren erretratu fidela egin zuen. Altxorraren uharte-ko John Silver pirata eta «Sierra Maestrako bizardunak» miresten zituen, eta etorkizunean «bere buruaren jabe izango zen Galizian» bizi nahi zuen.\nEuskaratuta daude haren hainbat narrazio: Kanpai hotsen misterioa, Gauez ate joka datozenean, Ibiltzeko era bat asmatu zuen gizona (Elkar, 1996), Balerioren erabakia (Erein, 2005) eta Gaur nire iraganaren sartuko zara (A Fortiori, 2007).


topic_facet:"Mekanizazioa (Heziketa Zikloa). Erdi maila" topic_facet:"Sistema elektrikoak, pneumatikoak eta hidraulikoak (Modulua)" topic_facet:"Metal-eraikuntzak (Heziketa Zikloa). Goi maila" topic_facet:"Metal Eraikuntzen Irudikapena (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" author_facet:"Elhuyar Hizkuntza Zerbitzuak" author_facet:"Urresti, Igor"\nProposatutako gaia: Mekanizazioa (Heziketa Zikloa). Erdi maila Proposatutako gaia: Sistema elektrikoak, pneumatikoak eta hidraulikoak (Modulua) Proposatutako gaia: Metal-eraikuntzak (Heziketa Zikloa). Goi maila Proposatutako gaia: Metal Eraikuntzen Irudikapena (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Egilea: Elhuyar Hizkuntza Zerbitzuak Egilea: Urresti, Igor\n1 Automatismo Elektrikoak, Pneumatikoak eta Hidraulikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) Gehiago ... 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila Metal Eraikuntzen Irudikapena (Modulua) Metal-eraikuntzak (Heziketa Zikloa). Goi maila 1 Sistema automatizatuak (Modulua) Sistema elektrikoak, pneumatikoak eta hidraulikoak (Modulua) Guztiak ikusi ... gutxiago ...


Martiniano Etchart: "Argentinatik gehien faltan botatzen dudan gauzetako bat Cañuelaseko EEko dantzaria izatea da" — dantzan.eus\nHemen zaude: Hasiera › Hemeroteka › Martiniano Etchart: "Argentinatik gehien faltan botatzen dudan gauzetako bat Cañuelaseko EEko dantzaria izatea da"\nMartiniano Etchart: "Argentinatik gehien faltan botatzen dudan gauzetako bat Cañuelaseko EEko dantzaria izatea da"\nMartiniano Etchart argentinarra da, baina Estatu Batuetan bizi da 2018tik. Distantziak ez du Cañuelas bere jaioterriko Euskal Etxearekin daukan harremana batere ahuldu eta bi urte hauetan ekintza askotan lagundu eta parte hartu egin izan du. Alde onak ere izan behar zituen itxialdi luze honek eta Martinianok aurkitu egin ditu. Argentinako euskal gizataldeak online egin dituen jarduera guztiekin bat egin du eta euskara hasi da ikasten, Buenos Aireseko Euskaltzaleak-ek eskaintzen duen online ikastaroa medio.\nBirtualtasunari esker, Estatu Batuetako euskal kolektibitatearekin ere kontaktatu du. Uztailean Boiseko Euskal Museo eta Kultur Etxeak antolatutako "coffee break" izeneko topaketan hartu zuen parte eta, abuztuan, Museoak berak antolatutako ‘Happy Hour’ batean, Philippe Acheritogaray NABOko lehendakariarekin.\nPandemiari alde on batzuk aurkitu badizkio ere, jende askori bezala COVID-19ak sortutako egoerak plan bat baino gehiago suntsitu dizkio. Izan ere Ipar Hemisferioko udan Euskal Herrira bidaiatzeko asmoa zuen, eta bertan behera utzi behar izan zuen bidaia. Hala ere badaki pandemia bukatu ostean bere lehenengo bidaia Euskal Herrira izango dela, beste batzuen artean, herenaitona Etchart Caminok XVIII. mende erdialdean, Argentinara emigratzeko, utzi zuen Donibane Garazi.\n[Martiniano Etchartek Estatu Batuetatik emandako elkarrizketa (Itzulpena ez da literala)]\n[Martiniano Denak Bateko dantza taldeko kide da oraindik eta horregatik "joan ahal izan zen" 2018ko Euskal Astera... Izan ere bideo eta argazki askotan argertu zen!]